Selamat Datang Ke Perang Dunia Kedua!

Ramai yang berpendapat apabila kejayaan Kuasa Bersekutu yang terdiri daripada British, Perancis dan Russia mengalahkan Pakatan Tengah yang terdiri daripada Jerman, Austria-Hungary dan Turki Uthmaniyyah ketika Perang Dunia Pertama 1914-1918, maka tidak akan ada lagi perang besar berlaku. Kini, dunia didominasi oleh negara-negara yang menang terutama sekali British, Perancis, Jepun dan Amerika Syarikat. Banyak tanah-tanah dan wilayah-wilayah bekas jajahan Jerman, Austria-Hungary dan Turki Uthmaniyyah diambil dek kerana kekalahan Pakatan Tengah tersebut.

Selepas Perang Dunia Pertama tamat, beberapa isu dan konflik semakin menjadi-jadi lebih-lebih lagi di Eropah. Dunia beranggapan yang keamanan akan dikecapi selepas Perang Dunia Pertama merupakan sangkaan yang amat meleset. Revolusi demi revolusi semakin menjadi-jadi. Kebangkitan gerakkan Komunis dan Nasionalis mula mengambil tempat di pentas dunia. Kemiskinan, kebuluran dan kematian semakin parah.

Tahun-tahun ini merupakan tahun yang paling gawat yang dilalui dunia pada masa itu. Bermula selepas kekalahan Jerman pada 18 November 1918, satu per satu negara-negara di dunia mengalami revolusi dan perang saudara yang tersendiri. Jika sebelum itu, Jerman, Austria-Hungary dan Turki Uthmaniyyah merupakan sebuah negara monarki, selepas perang, raja-raja di negara tersebut digulingkan termasuklah sekutu rapat British dan Perancis iaitu Rusia.

Jerman menjadi sebuah negara republik selepas Kaiser Wilhelm dipaksa untuk turun takhta. Negara-negara di dalam Empayar Austria-Hungary dan Turki Uthmaniyyah masing masing mengisytiharkan kemerdekaan ataupun menjadi tanah jajahan British dan Perancis.

Maka, lahirlah negara-negara baru selepas Perang Dunia Pertama seperti Poland, Yugoslavia, Czechoslovakia, Ukraine, Belarus, Latvia, Lithuania, Estonia, Iraq, Finland dan Saudi Arabia. Kebanyakkan negara-negara merdeka ini merupakan bekas wilayah di dalam empayar Turki, Austria-Hungary dan Rusia dimana pemimpin mereka memimpin empayar ini dengan lemah, kejam dan dahsyat sekali.

Sekutu rapat British dan Perancis iaitu Rusia merupakan negara pertama yang merasai pergolakkan berdarah besar-besaran. Keengganan Tsar Nicholas II untuk membawa keluar Rusia keluar daripada Perang Dunia Pertama membawa padah apabila beliau digulingkan dalam suatu revolusi demokratik pimpinan Alexander Kerensky pada 1917. Apabila Kerensky enggan membawa Rusia keluar daripada kancah peperangan, beliau juga digulingkan.

Kali ini, Vladimir Lenin dan Parti Bolshevik Komunis pimpinan beliau menggulingkan Kerensky dalam Revolusi Oktober tahun 1917. Maka, berlakulah Perang Saudara Rusia diantara Tentera Merah Komunis dan Tentera Putih Monarkis/Demokratik yang berlanjutan sehingga 1922 di mana kemenangan berpihak kepada Vladimir Lenin dan terbentuklah sebuah negara Soviet Union, yang merangkumi Rusia, Belarus, Ukraine, Kaukasus, dan negara-negara Asia Tengah.

Jerman merupakan negara yang paling teruk terjejas selepas perang. Perjanjian Damai Versailles merupakan perjanjian yang sangat tidak adil bagi Jerman. Mereka berseorangan terpaksa membayar pampasan kepada negara-negara yang menang kerana sekutu-sekutu Jerman semuanya sudah tiada dan dibubarkan. Inflasi, kebuluran, kemiskinan semakin berleluasa di dalam negara Jerman. Ini diburukkan lagi apabila ada beberapa pihak bangkit membuat kacau dan revolusi menuntut agar kebajikan dan maruah rakyat diperbaiki semula. Pada 1918-1919, Jerman melalui beberapa siri revolusi seperti Revolusi Kelasi dan Revolusi Spartacus Komunis menuntut kemerdekaan di beberapa buah wilayah di dalam Jerman.

Selepas Revolusi Jerman berakhir, Jerman akhirnya dipimpin secara Demokratik selepas berjaya mengalahkan puak Monarkis dan Komunis. Kemudian, Jerman dikejutkan oleh beberapa siri percubaan rampasan kuasa dilakukan seperti Rampasan Kuasa Kapp oleh Wolfgang Kapp 1920 dan Rampasan Kuasa Dewan Arak oleh Adolf Hitler 1923. Semua coup d’etat ini berjaya dipatahkan oleh kerajaan demokratik Jerman pada ketika itu.

Di Itali, walaupun berada di pihak yang menang, hutang negara melambung naik kerana Perang Dunia Pertama. Ramai rakyat dibelenggu kemiskinan dan tiada peluang pekerjaan. Puak Komunis mula bertapak di Itali seterusnya cuba untuk menubuhkan sebuah Republik Komunis seperti di Russia.

Benito Mussolini bersama puak Baju Hitam yang menyokong ideologi Fascist Nasionalis cuba untuk menghalang rancangan Puak Komunis. Selepas berjaya menawan hati rakyat Itali, Mussolini melancarkan kempen Kawad Ke arah Rome pada 1922 dengan harapan dapat menggulingkan Perdana Menteri Itali ketika itu, Luigi Fracta. Melihat daripada sokongan rakyat yang padu dan kebolehan Mussolini mengekang ancaman Komunis, Raja Itali, Victor Emmanuelle III terus mengarahkan Mussolini mengambil tempat sebagai Perdana Menteri Itali.

Jepun pula seperti Itali apabila mereka dibelenggu dengan masalah hutang dan terhimpit dengan masalah politik dalaman. Ada pihak yang mahukan negara diperintah secara Raja Berpelembagaan dan ada yang mahukan pemerintahan ketenteraan. Jepun mendapat beberapa tanah jajahan peninggalan Jerman di Lautan Pasifik dan mereka memerlukan modal untuk membangunkan wilayah-wilayah baru itu.

Turki pula menyaksikan negara tersebut diperintah oleh Tentera Berikat terdiri daripada Itali, British, Perancis, Russia dan Greece. Field Marshal Mustafa Kemal memimpin suatu gerakkan (perang) untuk menghalau Tentera Berikat keluar dari Turki. Akhirnya pada tahun 1923, Tentera Berikat bersetuju untuk keluar daripada Turki dan Mustafa Kemal mengisytiharkan Turki sebagai Republik. Pada tahun 1924, Mustafa Kemal memansuhkan sistem Khalifah dan menghalau Sultan Abdul Majid II daripada Turki.

Tahun-tahun ini menyaksikan beberapa insiden penting dalam sejarah. Pada tahun 1924, Vladimir Lenin meninggal dunia dan tempat beliau diambil alih oleh Joseph Stalin untuk memimpin Soviet Union. Stalin mula untuk menjadikan diri beliau sebagai pemimpin muktamad Soviet Union dengan membunuh dan menghalau beberapa orang pesaing dikalangan Parti Komunis seperti Sergei Kirov dan Leon Trotsky.

Di Asia pula, China semakin bergolak. Pada ketika itu, terdapat banyak puak-puak yang memerintah tanah besar China. Chiang Kai-Shek, ketua Parti Nasionalis Kuomintang mempimpin suatu kempen ketenteraan yang dipanggil Expedisi Ke Utara yang berhasrat untuk menjatuhkan kerajaan Beiyang di Beijing dan para-para pembesar (warlords) di China seterusnya menyatukan China menjadi sebuah Republik China pada 1926. Namun pada tahun 1927, berlaku pemberontakan Komunis pimpinan Mao Zedong untuk menjadikan China sebagai negara Komunis.

Pada tahun 1931, Jepun menyerang timur laut China dan menakluk seluruh Machuria. Serangan ini berlaku kerana Jepun mengatakan bahawa ada askar China menyerang pos kawalan Jepun di sempadan Korea-China. Insiden ini berakhir pada tahun 1932 apabila Jepun  menduduki seluruh Manchuria dan menjadika wilayah tersebut sebagai negara boneka Jepun.

Di Eropah pula, Hero Jerman dan komander bersara ketika Perang Dunia Pertama iaitu Field Marshal Paul von Hindenburg dipilih sebagai Presiden baru menggantikan Presiden Frederich Ebert yang tidak popular dalam pilihan raya 1925. Pada ketika ini Adolf Hitler masih lagi dipenjara selepas kegagalan beliau ketika cubaan Rampasan Kuasa Dewan Arak 1923. Ketika ini Hitler sedar untuk menguasai Jerman dan mengembalikan maruah rakyat Jerman, Hitler perlu memasuki bertanding di pilihan raya, bukan secara coup d’etat. Ini ditulis sendiri Hitler dalam buku yang ditulis ketika itu iaitu Mein Kampf.

Di Itali pula menyaksikan sebuah insiden bersejarah yang berlaku pada tahun 1926. Kerajaan Itali pimpinan Raja Victor Emmanuelle III dan Benito Mussolini menandatangani Perjanjian Lateran dengan Pope Pius XI, mengakhiri persengketaan di antara Itali dan Bandar Vatican sejak 1860 di mana, akhirnya, Kerajaan Vatican mengesahkan pendudukan Itali di ibu kota Rome yang merupakan bekas wilayah Vatican manakala Itali mengesahkan bahawa Bandar Vatican akan menjadi sebuah negara yang berdaulat dan berjanji untuk memelihara kesucianya.

Kembali semula ke Jerman, pada tahun 1933, Parti Sosialis Nasional (Nazi) pimpinan Adolf Hitler berjaya memenangi pilihan raya dan diangkat sebagai Chancellor Jerman (Perdana Menteri) oleh Presiden von Hindenburg. Di sinilah bermula titik permulaan kepada semua konflik yang menjurus ke Perang Dunia Kedua enam tahun kemudian. Kuasa seorang Chancellor tidak mutlak dan Hitler mahu mengubahnya.

Pada tahun yang sama, bangunan parlimen Jerman iaitu Reichstag terbakar. Hitler menyalahkan puak Komunis dan Parti Pembangkang diatas insiden kebakaran ini dan mengeluarkan Dikri Reichstag dan Akta Pengesahan (Enabling Act) yang membekukan hak asasi rakyat, pengharaman parti pembangkang dan penahanan semua suspek-suspek yang memusuhi kerajaan.

Insiden ini menyebabkan Jerman menjadi sebuah negara Diktator dimana kuasa Canselor Jerman lebih berpengaruh daripada kuasa Presiden yang dianggap simbol sahaja. Ketika ini, Amerika Syarikat mendapat seorang Presiden baru bernama Franklin D. Roosevelt.

Tahun-tahun ini menjadi tahun di mana dunia sedang bergerak ke arah satu lagi perang dunia. Ketika ini, Adolf Hitler menjadi pemimpin mutlak negara Jerman selepas kematian Presiden von Hindenburg pada 1934. Pada tahun itu juga, Hitler mengemaskini semula pentadbiran beliau.

Insiden Malam Pisau-Pisau Panjang, menyaksikan Hitler dan Pengawal-Pengawal Peribadi SS (Schutzstaffel) membunuh dan menghapuskan pegawai Detasmen Petir SA (Sturmabteilung) yang merupakan pasukan paramilitari Parti Nazi yang dipimpin Ernst Rohm agar mereka tidak berkomplot untuk menjatuhkan Hitler. Tidak ada seorang pun yang berani menentang Hitler sebagai ketua negara dan beliau kini boleh fokus untuk membangunkan semula negara Jerman dan bersiap sedia untuk berperang.

Memasuki tahun 1935, sebagai polisi appeasement (berbaik-baik), British menandatangani Perjanjian Naval British-Jerman di mana British bersetuju supaya Jerman membina angkatan laut mereka yang tidak lebih 35% kapal perang yang British ada ketika itu. Dengan termeterainya perjanjian ini, British secara tidak langsung mula ‘berkawan-kawan’ dengan Jerman dan membenarkan Jerman untuk meningkatkan jumlah angkatan tentera walaupun diharamkan dalam Perjanjian Versailles.

Tahun ini juga menyaksikan Hitler mengeluarkan Undang-Undang Nuremberg di mana, menyekat dan mengehadkan kebebasan dan hak orang-orang Yahudi di Jerman. Seterusnya, Itali mengisytihar perang terhadap Empayar Ethiopia di Afrika Timur di mana menjadi batu asas untuk Mussolini merealisasikan cita-cita beliau untuk membina sebuah Empayar Rom Baru. Disebabkan oleh kelemahan dan kemunduran teknologi tentera Ethiopia, Itali mudah mengalahkan mereka pada 1936 dan menjadikan Ethiopia sebagai negara Afrika terakhir yang dikolonisasikan oleh penjajah.

Pada tahun 1936 juga, Sepanyol terjebak kedalam Perang Saudara diantara Nasionalis pimpinan General Francisco Franco menentang Republikan pimpinan Presiden Manuel Azana. Jerman dan Itali menggunakan kesempatan ini untuk mencuba beberapa teknologi-teknologi ketenteraan di sana sambil menyokong rejim Franco.

Manakala Soviet Union memberikan bantuan bekalan senjata kepada tentera Republikan pimpinan Presiden Azana. Tahun ini juga menyaksikan Soviet Union pimpinan Joseph Stalin melancarkan kempen pembunuhan beramai-ramai dikalangan suspek-suspek yang dianggap musuh kepada Stalin. (The Great Purge).

Memasuki tahun 1937, Neville Chamberlain, seorang yang menyokong idea appeasement diangkat sebagai Perdana Menteri Britain dan Presiden Roosevelt kekal sebagai Presiden Amerika Syarikat untuk penggal kedua. Di Asia, mengambil peluang bergaduhan antara Nasionalis China dan Komunis China, Jepun melancarkan Perang China-Jepun Kedua terhadap China dengan objektif untuk mengkolonisasi seluruh negara China. Ada pendapat bahawa, perang ini merupakan titik pertama Perang Dunia Kedua.

Di akhir tahun ini, Tentera Jepun memasuki Nanjing (Nanking), bandar kedua terbesar China. Di sinilah berlakunya kemusnahan moral manusia apabila berlakunya Perogolan Beramai-Ramai Nanjing.

Pada tahun 1938, Austria bersetuju untuk menjadi sebahagian kepada wilayah Jerman. Seterusnya, British, Perancis dan Itali menandatangani Perjanjian Munich dengan Jerman yang menuntut sebahagian utara wilayah berpendudukan Jerman di Czechoslovakia diserahkan kepada Jerman secara aman. Ini adalah salah satu cara British dan Perancis untuk mengelak peperangan dengan Jerman.

Di Asia pula, Jepun yang sedang sibuk berperang dengan China, melancarkan konflik bersenjata terhadap Soviet Union di timur pada tahun 1938 dan 1939. Hal ini kerana Jepun tidak berpuas hati terhadap pendudukan Tentera Soviet di sepanjang sempadan Soviet-Jepun yang dianggap sebagai haram dan tidak sah.

Dalam beberapa siri pertempuran seperti Pertempuran Tasik Khasan dan Pertempuran Khalkhin Gol, Jepun tewas teruk kepada Tentera Soviet yang dipimpin oleh General Georgy Zhukov yang lebih moden daripada Tentera Jepun. Hasilnya, Jepun menandatangani Perjanjian Non-Aggression dengan Soviet Union. Perang ini juga menjadi pengajaran buat Jepun supaya tidak lagi menyerang Soviet Union di utara, tetapi untuk fokus ke selatan (Hakushin-ron dan Nashin-ron).

Dengan berakhirnya Perang Saudara Sepanyol, yang menyaksikan kemenangan berpihak kepada Nasionalis Franco, kini Jerman dan Itali mempunyai pengalaman peperangan yang sangat berguna. Pada 1939, Itali menceroboh dan menakluk Albania. Kemudian Mussolini bersetuju untuk mengadakan Pakatan Besi dengan Nazi Jerman pimpinan Adolf Hitler yang merangkumi perjanjian ekonomi dan pertahanan dua hala.

Pada Ogos tahun tersebut, Hitler pula menandatangani Perjanjian Molotov-Ribbentrop di mana Jerman tidak akan diganggu oleh Soviet Union jika Jerman menyerang Poland. Hal ini merupakan suatu kegagalan paling besar oleh British dan Perancis kerana terlalu berlembut dengan Hitler. Pada September tahun yang sama, Nazi Jerman mengisytihar perang terhadap Poland. British dan Perancis mengisytihar perang terhadap Jerman.

Dengan Jepun masih berperang dengan China di Asia sejak 1937, kini Eropah ditarik ke dalam medan peperangan. Selamat Datang ke Perang Dunia Kedua.

Rujukan:


Giliran China Pula Membantu Negara Lain Dalam Memerangi Covid-19

Ketepikan habis pembetulan politik semua.

Memang jelas dan nyata China merupakan punca penularan koronavirus. Sikap rakyat yang ingin makan apa-apa saja tanpa menghiraukan batasan keselamatan pemakanan telah menyusahkan dunia bukan sekali.

Tetapi langit dilihat semakin cerah di China, yang dalam masa 11 hari hanya menyaksikan penambahan kes sebanyak +0.28% sahaja.

Kira dalam masa 11 hari itu, 199 orang sahaja digegaskan ke hospital. Semasa kemuncak, China menyaksikan pertambahan dua digit dengan 64% paling banyak pada 27/01/2020.

Sekarang ini kerajaan China telah mengalihkan perhatian sepenuhnya. Pep3r4ngan yang dimenangi dalam negara perlu dimenangi di luar pula.

Xi Jinping nekad untuk menghantarkan pakar-pakar perubatan ke Itali (Xinhua, 2020).

Filipina menerima beribu-ribu alat ujian diagnostik pantas daripada China, suatu bantuan yang amat diperlukan atas kehabisan stok.

Dalam sebuah perutusan khas, Presiden Aleksandar Vucic menempelak solidariti Eropah yang dikatakan dongengan atas kertas. Vucic lebih percayakan sahabatnya Xi Jinping (Doshi, 2020).

Solidariti China ini amatlah diperlukan dunia, sebagai negara yang berpengalaman praktikal dalam pep3r4ngan terhadap koronavirus.

Bulan lalu, realiti sangat berbeza kerana China yang menerima derma daripada luar.

Hampir 80 negara membantu China, termasuk Malaysia yang menghantar 3.73 juta sarung tangan getah dan 20,000 unit alat keselamatan perubatan hasil daripada derma orang ramai (Mazwin, 2020).

Giliran China Pula Untuk Membalas Budi

Wuhan telah digelumangi dengan kehanyiran daripada kancah penghinaan. Bukan saja populasinya suka makan apa saja – tetapi bandaraya tersebut juga menjadi pengeluar kepada virus yang membvnvh ribuan orang di serata dunia.

Jadi untuk meyakinkan orang ramai, satu benda saja China perlu buat – atau bukan China sebenarnya, tetapi seorang individu: Xi Jinping perlu ke Wuhan.

Berdepan dengan kritikan daripada dunia (dan parti sendiri), Jinping tidak boleh lari daripada tanggungjawab tersebut. Buat julung kalinya sejak penularan 2019-nCoV, Jinping telah turun ke Wuhan sambil berlambaian dengan semua yang melihat (Myers, 2020).

Koronavirus telah menunjukkan keculasan dalam kepimpinan China. Tetapi itu tidak menjadi penghalang – kerana Jinping sekarang menunjukkan keterampilannya sebagai pemimpin dunia.

Sebelum ini hanya Presiden Amerika Syarikat sahaja berbuat sedemikian. Semasa SARS-CoV menular pun, Jiang Zemin dan Hu Jintao hanya menyelubungi dalam negara sahaja.

Kelompongan kerana ketiadaan figura seperti Barack Obama telah menyesuaikan Jinping sebagai wajah penting. Donald Trump pula sedang berdepan dengan masalah dalam negaranya, dengan nilai konservatisme tinggi.

Memberikan bekalan perubatan menunjukkan bahawa China bukan sahaja bertanggungjawab – tetapi juga berkemampuan dari segi kewangan.

Ia membawa keterampilan bahawa kepimpinan kuku besi lebih terjamin berbanding demokrasi Barat.

Bukan Jinping sahaja yang sedang berkebajikan. Jack Ma (Alibaba) pula telah menderma 500,000 alat ujian dan sejuta topeng muka ke Amerika Syarikat yang stok telah berkurangan teruk di hospital-hospital mereka walaupun dengan berminggu-minggu melihat penularan di China.

Bersatu teguh, bercerai roboh. Itulah slogan yang Amerika sering sebut, sekarang berkumandang daripada China.

RUJUKAN:

Doshi, R. Serbian President: “The only country that can help us is China.”  (Twitter) Retrieved from https://twitter.com/RushDoshi/status/1239645067066978311

Mazwin, N.A. (2020, February 8). Malaysia to send more medical gloves to China. The Star Online. Retrieved from https://www.thestar.com.my/news/nation/2020/02/08/malaysia-to-send-more-medical-gloves-to-china

Myers, S.L. (2020, March 10). Xi Goes to Wuhan, Coronavirus Epicenter, in Show of Confidence. The New York Times. Retrieved from https://www.nytimes.com/2020/03/10/world/asia/coronavirus-china-xi-jinping.html

Xinhua. (2020, March 17). Xi: China to send more medical experts to Italy. The Star Online. Retrieved from https://www.thestar.com.my/news/regional/2020/03/17/xi-china-to-send-more-medical-experts-to-italy


Daulat Tuanku!

“Bismillahirrahmanirrahim, Beta, Sultan Muhammad Ke-V bersyukur ke hadrat Allah Subhanahu Wata’ala kerana dengan izin-Nya Beta telah dipilih menjadi Yang di-Pertuan Agong. Dengan ini, Beta akan menjalankan seadil-adilnya pemerintahan bagi Malaysia mengikut undang-undang dan Perlembagaan Negara, serta memelihara dengan sempurna setiap masa, agama Islam dan berdiri teguh di atas pemerintahan yang adil dan aman dalam negara.”

Usai baginda Tuanku bertitah melafazkan Warkah Ikrar di atas sebagai SPBYDPA semasa Istiadat Pertabalan Yang di-Pertuan Agong ke-XV pada 24 April 2017 yang lalu, laungan ‘Daulat Tuanku’ dari segenap hadirin menggemakan seluruh Balairong Seri Istana Negara.

‘Daulat Tuanku’ bukan dilafaz dengan semata-mata menandakan junjungan duli atas naungan baginda raja atau sultan yang bertakhta. Ia bukanlah juga wajar dianggap cuba menggantikan Allahuakbar atau sebaliknya. Daulat Tuanku tidak layak menggantikan kalimah Allah Maha Besar yang setiap hari dan setiap waktu solat kita ucapkan.

Namun ia lebih besar maknanya dari sekadar laungan taat setia semata-mata. Tidaklah juga seperti yang segelintir anggap menyalahi syarak dengan lafaz ‘Daulat Tuanku’ ia mengagung-agungkan pula baginda Tuanku melebihi keesaan Nya, Allah, Tuhan yang satu.

Perkataan ‘daulat’ di dalam lafaz Daulat Tuanku adalah berasal dari perkataan Arab iaitu “دوْلة” (daulah) yang membawa maksud literalnya sebagai negeri, jajahan atau kawasan naungan.

Namun dari segi figuratifnya, ‘daulat’ atau ejaan Jawinya iaitu ‘داولت’ di dalam Kamus Dewan Edisi Keempat membawa maksud bahagia dan bertuah.

Ini menjadikan bahawa ‘Daulat Tuanku’ di dalam Bahasa Melayu membawa maksud ‘Berbahagialah Tuanku’, satu bentuk doa yang ditujukan bagi memohon kesejahteraan baginda Tuanku agar terus sihat sejahtera dan berbahagia dalam memayungi rakyat jelata.

Mantera yang dipanjatkan khusus sebagai doa ini adalah supaya kebahagiaan dan keamanan yang dikecapi Tuanku atas izin Nya akan dizahirkan oleh Baginda supaya dapat terus menerus memerintah dengan aman dan dikurniakan kesihatan, agar dapat mentadbir rakyat jelata dengan adil dan saksama.

Ia adalah manifestasi Raja dan rakyat berpisah tiada, di mana Raja adalah pohon, manakala rakyat pula akarnya.

Walaupun pada suatu ketika setelah kedatangan Islam, titah raja adalah titah yang mutlak, kerana ketika itu baginda jugalah yang menjadi hakim dan menjalankan hukuman. Daulat Raja Melayu ketika itu adalah perlambangan kuasa mutlak yang tiada saingan.

Tidak dinafikan, sebelum dan ketika awal kedatangan Islam, perkataan Daulat Tuanku itu suatu ketika dahulu semata-mata menuntut taat setia dan memaparkan kegerunan akan kuasa mistik yang dikatakan pernah dimiliki oleh Raja-Raja Melayu suatu ketika dahulu. Ia sama makna dengan ‘tulah’ atau andeka yang kita tahu, kuasa mistik yang dimiliki Raja-Raja Melayu.

Raja Melayu pada ketika itu mengukuhkan daulatnya melalui konsep daulat yang jika dilanggar, maka ‘tulah’ akan menghambat atas perbuatan derhaka tersebut. Raja Melayu ketika itu menggunakan konsep ini untuk memastikan rakyat jelata tidak menderhaka dan taat setia tanpa berbelah bahagi.

Selain cerita-cerita lisan akan daulat Raja-Raja Melayu, Sejarah Melayu ada mengisahkan bagaimana Sang Rajuna Tapa menjadi batu setelah mengkhianati Sultan Iskandar Syah atas daulatnya, atau seperti sumpahan Seri Tri Buana yang mengatakan bahawa rakyat yang derhaka akan “dibalikkan Allah bumbungan rumahnya ke bawah kaki ke atas”.

Namun sekalipun daulat adalah pegangan Raja Melayu ke atas hamba rakyatnya, yang paling ditakuti rakyatnya adalah raja yang zalim, kejam serta tidak berlaku adil terhadap hamba rakyatnya. Maka kerana itu Daulat Tuanku sentiasa dilaungkan sebagai ingatan bukan sahaja untuk rakyat jelata, namun turut menjadi peringatan kepada baginda akan kepercayaan dan penyerahan diri rakyat kepada Raja adalah sumpahan dua hala rakyat-raja sebagaimana yang pernah Demang Lebar Daun dan Seri Tri Buana lafazkan.

Dengan ini dapat difahami bahawa Daulat Tuanku adalah lafaz yang dilaungkan supaya baginda Tuanku terus berbahagia menaungi kerajaan tetapi dalam masa yang sama memberi peringatan kepada baginda Tuanku akan kepentingan menjaga naungan hamba rakyatnya.

InsyaAllah, kini, ‘Daulat Tuanku’ kekal menggambarkan kehormatan baginda Tuanku yang dipilih Allah untuk memiliki keistimewaan menduduki takhta dan rakyat sentiasa mengingatkan baginda bahawa Allah jualah yang menzahirkan keistimewaan baginda atas singgahsana dengan laungan tersebut.

“Wahai Tuhan Yang mempunyai kerajaan, Engkau berikan kerajaan kepada orang yang Engkau kehendaki dan Engkau cabut kerajaan dari orang yang Engkau kehendaki. Engkau muliakan orang yang Engkau kehendaki dan Engkau hinakan orang yang Engkau kehendaki. Di tangan Engkaulah segala kebajikan. Sesungguhnya Engkau Maha Kuasa atas segala sesuatu. (Ali Imran : 26)

Kini, selain lafaz taat setia, mendoakan akan kebahagian baginda SPBYDPA, Daulat Tuanku juga adalah manifestasi tanggungjawab baginda Tuanku ke atas negeri dan wilayah naungannya, sebuah negara dengan nama Malaysia, tanah bertuah dan makmur. Betapa bertuahnya kita dikurniakan Baginda Tuanku selaku Ketua Kerajaan dan Negara yang bijaksana dan berpekerti mulia, elok paras rupa dan cantik titah serta budi bahasanya.

Dengan Daulat Tuanku, teruslah kita mendoakan kesejahteraan dan kebahagiaan Baginda Tuanku supaya dapat terus memimpin kita dengan kesihatan yang berpanjangan dan buah fikiran yang bijaksana demi agama, bangsa dan negara kita ini.

Dirgahayu Tuanku. Sempena semalam detik 9 September 2018 bersamaan 28 Zulhijjah 1439 Hijrah, patik dengan penuh rasa syukur dan ta’zim, dengan berkat limpahan rahmat Allah SWT, atas keesaanNya mengurniakan kepada kami, Tuanku selaku Ketua kepada Kerajaan Malaysia ini, patik merafak sembah setinggi-tinggi tahniah dan mengucapkan selamat menyambut Ulangtahun Hari Keputeraan Rasmi Ke Bawah Duli Yang Maha Mulia, Seri Paduka Baginda Yang di-Pertuan Agong ke-XV, Sultan Muhammad V.

Taat setia tidak berbelah bahagi kepada Seri Paduka Baginda Yang di-Pertuan Agong.

DAULAT TUANKU!
DAULAT TUANKU!
DAULAT TUANKU!


Oarfish: Naga Sebenar Dari Mitos Masyarakat Dunia

Naga/Dragon adalah makhluk lagenda, bersisik, berupaya menyembur api, mempunyai tubuh seakan ular, dari keluarga reptilian (ular dan katak) dan avian (burung), dan beberapa karakter lain dipengaruhi oleh mitos budaya seluruh dunia. Ada 2 jenis naga yang terkenal dipengaruhi budaya tradisi iaitu:

1. Naga Eropah (European Dragon), dicipta dari budaya tradisi Eropah dan berkaitan dengan mitos Balkan dan Asia Barat. Naga ini dirujuk sebagai makhluk reptilian dengan minda kelas haiwan dan mempunyai enam anggota badan (berkaki 4 dan sepasang sayap).

2. Naga China (Chinese Dragon), dengan sebahagiannya dari mitos Jepun (dinamakan sebagai Naga Jepun), Korea, Asia Timur dan Asia Selatan. Naga ini dirujuk sebagai makhluk berbadang melengkung dengan minda kelas bijaksana dan quadrupeds (berkaki 4 dan tanpa sayap).

Walaupun kedua-dua jenis naga ini mempunyai sifat fizikal yang berbeza kerana dipengaruhi mitos budaya yang berjauhan, namun mereka berkongsi sifat tertentu yang sama, iaitu:

1. Bertubuh panjang seperti ular
2. Berbadan raksasa
3. Bersisik
4. Habitatnya di lautan

Saya mulai berfikir tentang kewujudan naga dalam pelbagai mitos budaya masyarakat dunia. Adakah makhluk lagenda ini hanyalah makhluk rekaan, semata-mata mengembangkan budaya tradisi melalui cerita dongeng dan penyebaran luas dakyah agama mereka, atau naga ini sebenarnya, ia memang wujud!

Cuba kita ketepikan konsep naga sebagai makhluk mitos atau dongeng dari tradisi rakyat. Kita berfikir sebagai seseorang yang percaya dan yakin akan kewujudan naga. Kalau saya diletakkan sebagai seseorang rakyat yang bertapak di tanah baru, sambil saya mencari sumber ikan di sungai, ada suatu makhluk yang memanjang tubuhnya, berlingkar sekeliling sambil menjamu buruannya dan terus menghilang setelah ia sedar akan kehadiran saya, apa saya harus beritahu rakyat lain akan makhluk pelik yang baru saja saya temui tadi? Dengan berterus terang?

Mesti mereka ketawakan saya, menganggap saya berhalusinasi atau mabuk, sehingga melihat benda yang tidak wujud. Jadi berterus-terang adalah method tidak menjadi bagi menerangkan makhluk pelik tersebut. Kemudian saya mengambil keputusan untuk menerapkan unsur-unsur keagamaan atau mitos masyarakat ke dalam kewujudan makhluk pelik tersebut sebagai cara untuk menerangkan kewujudan makhluk aneh itu. Dengan cara tersebut, sudah pasti mereka percaya secara bulat-bulat.

Melalui situasi tersebut, kita konklusikan bahawa masyarakat dunia telah melihat makhluk pelik dan misterius, kemudian mengagungkan makhluk tersebut dengan menerapkan budaya suatu tamadun, seterusnya mereka cipta makhluk pelik itu sebagai makhluk mitos, seperti naga.

Masalahnya jika naga ‘diadaptasi’ dari spesis haiwan, haiwan apakah yang dirujuk sebagai naga oleh masyarakat kuno dunia? Ada dua spesis haiwan yang menyamai makhluk mitos ini, iaitu:

1. Ular laut, salah satu keluarga ular yang hidup di laut dan ular paling berbisa di dunia. Ular laut menepati ciri-ciri naga iaitu jenis reptilian dan tinggal di laut. Tetapi tubuhnya yang kecil dan habitatnya hanya ditemui di Lautan India dan Pasifik, menjadikan ular laut bukan makhluk yang dilabel sebagai naga oleh masyarakat dunia.

2. Belut Moray, salah satu keluarga belut yang mempunyai 200 spesis seluruh dunia. Belut Moray juga bertubuh panjang seperti ular dan tinggal di lautan, seperti naga. Namun habitatnya yang tidak menyeluruh kesemua lautan dan saiz terpanjang hanya sepanjang 4 meter, belut ini bukan pilihan utama digelar sebagai naga.

Ada satu spesis saja yang amat menyamai ciri-ciri naga dan spesis ini adalah makhluk sebenar yang digambarkan sebagai naga, iaitu Oarfish.

Oarfish adalah keluarga bagi ikan bertulang terpanjang dunia dan pemakan plankton di permukaan laut, bernama Regalecidae. Keluarga ini dijumpai di seluruh lautan termasuk Kutub Utara dan Selatan serta berada kedalaman 200 meter ke 1,000 meter. Spesis paling besar dalam keluarga ini adalah Giant Oarfish (nama saintifik: Regalecus glesne). Giant Oarfish adalah ikan bertulang terpanjang di dunia dengan saiz terpanjang, 17 meter. Berbentuk badan seperti reben, bersaiz tirus, mempunyai sirip atas berwarna merah meliputi seluruh bahagian atas tubuh (dari kepala ke ekor). Tambahan pula, gaya berenang Giant Oarfish seperti ular yang berlingkar di daratan.

Giant Oarfish dan spesis lain yang mempunyai keluarga ikan yang sama adalah jenis ikan dasar lautan, ikan yang jarang dilihat manusia dan dikaji oleh ekologis dan ahli marin kerana ketidak upayaan mereka ke dasar laut untuk melakukan aktiviti kajian. Giant Oarfish timbul di permukaan hanya apabila mencari sumber makanan, sakit atau mati. Jika anda dapat melihat ikan terpanjang ini timbul, andalah yang paling bertuah. Sebab perkara inilah masyarakat terdahulu dapat melihat oarfish dan kemudian melihat ikan tersebut dalam perspektif keagamaan dan kebudayaan: menggunakan tubuh memanjang oarfish sebagai ciri-ciri mistik yang menggambarkan oarfish sebagai penjaga laut atau dewa/dewi bijaksana.

Maka, Giant Oarfish yang bertubuh panjang, bersaiz raksasa, bersisik, dan berhabitat di lautan adalah naga sebenar di dunia realiti, seperti masyarakat dunia kuno gambarkan.

RUJUKAN:


All of Us Are Dead Dan Tragedi Feri Sewol

Ramai tak sedar siri ini ada banyak persamaan dengan tragedi Feri Sewol yang mengejutkan Korea Selatan pada tahun 2014.

Jadi apa yang sama?

• Rakaman Video

Ketika babak di bilik muzik, pelajar Sekolah Menengah Hyosan yang masih bertahan merakam video meminta maaf kepada ibu bapa dengan harapan dapat berjumpa lagi.

Hal sama berlaku bila pelajar dari Sekolah Menengah Danwon yang terperangkap dalam Feri Sewol merakam video meminta maaf kepada ibu bapa dan berharap dapat diselamatkan.

• Lee Su-hyeok dan Choi Nam-ra

Babak di bilik muzik juga, Lee Su-hyeok ikat tangannya dengan Choi Nam-ra untuk elakkan dia keluar dan meyakinkan yang lain bahawa Choi Nam-ra tak jadi zombi.

Perkara yang sama melanda Kim Su-jin dan Lee Jeong-jin ketika mayat mereka ditemui dengan tali jaket keselamatan terikat antara satu sama lain dengan harapan kalau sorang selamat, dia dapat selamatkan lagi sorang.

• Pelajar Ditinggalkan

Tentera yang sepatutnya datang menyelamatkan pelajar Sekolah Menengah Hyosan hanya berlegar-legar sahaja dengan helikopter di langit.

Ketika mereka hampir sahaja diselamatkan, pihak tentera ambil keputusan tinggalkan mereka di atas bumbung tanpa sebarang bantuan dengan alasan takut jadi zombi.

Sama seperti pelajar Sekolah Menengah Danwon, mereka telah diminta kekal di atas feri sementara kapten melarikan diri. Penyelamat yang dihantar sangat lambat bertindak sehingga bot nelayan yang pergi menyelamatkan mereka.

• Reben Kuning

Reben kuning diikat di pagar pusat kuarantin dan pokok dalam episod 12. Reben kuning tu tertulis harapan, permintaan maaf dan luahan perasaan terhadap rakan-rakan yang menjadi zombi dan mangsa letupan.

Babak ni sebenarnya diambil daripada reben kuning yang diikat pada pagar dengan harapan mangsa-mangsa tragedi Feri Sewol dapat pulang dengan selamat. Senang cerita reben kuning itu melambangkan harapan masyarakat terhadap mangsa tragedi agar selamat.

Oleh: Azizul Farhan

Korea banyak mengalami anjakan paradigma dari zaman ke zaman. KITAB TAMADUN KOREA memuatkan banyak informasi menarik mengenai sejarah Korea hingga kini. Boleh beli di:


Reformasi Atatürk Terhadap Bahasa Turki

Menurut Kamus Dewan Edisi Keempat, “Reformasi” ditakrifkan sebagai
“perubahan atau pembaharuan yang mengarah kepada keadaan yang lebih baik”.
Setelah tumbangnya Empayar Uthmaniyyah pada 3 Mac 1924, Mustafa Kemal Atatürk
(1881-1938) yang merupakan presiden pertama Republik Turki dari tahun 1923
hingga 1938 telah melakukan banyak pembaharuan daripada pelbagai sudut. Bahasa
adalah salah satu sudut dalam pembaharuan beliau. Artikel ini membincangkan
tentang pembaharuan Atatürk terhadap Bahasa Turki.

Pembaharuan Atatürk terhadap Bahasa Turki boleh dilihat daripada segi jenis tulisan. Sehingga tahun 1928, Bahasa Turki ditulis dalam tulisan Arab-Parsi manakala setelah itu bahasa berkenaan ditulis dalam tulisan Latin. Huruf  “pe (پ)”, “çim (چ)”, “je (ژ)”, “gef (گ)” dan “nef (ڭ)” adalah yang unik dalam Arab-Parsi Turki manakala huruf “çe (Çç)”, “yumuşak ge (Ğğ)”, “ı (Iı)”, “i (İi)”, “ö (Öö)”, “şe (Şş)” dan “ü (Üü)” dalam Latin Turki. Justeru, pembaharuan Atatürk dalam Bahasa Turki boleh dilihat daripada segi tulisan.

Selain itu, pembaharuan Atatürk terhadap Bahasa Turki boleh dilihat daripada segi arah tulisan. Sehingga tahun 1928, tulisan Bahasa Turki dibaca dari arah kanan ke kiri manakala setelah itu dibaca dari arah kiri ke kanan. Arah bacaan dalam tulisan adalah tradisi dalam Arab-Parsi dan Latin masing-masing. Justeru, pembaharuan Atatürk dalam Bahasa Turki boleh dilihat daripada segi arah tulisan.

Di samping itu, pembaharuan Atatürk terhadap Bahasa Turki boleh dilihat daripada segi bentuk tulisan. Bahasa Turki yang ditulis dalam tulisan Arab-Parsi itu mempunyai sehingga empat bentuk keadaan huruf iaitu bentuk permulaan, pertengahan, pengakhiran dan secara tunggal manakala tulisan Latin hanya mempunyai dua bentuk iaitu huruf besar (Capital letters) dan huruf kecil (Lower case letters). Bentuk tulisan berkenaan adalah tradisi dalam Arab-Parsi dan Latin masing-masing. Justeru, pembaharuan Atatürk dalam Bahasa Turki boleh dilihat daripada segi bentuk tulisan.

Kemudian, pembaharuan Atatürk terhadap Bahasa Turki boleh dilihat daripada segi peratusan istilah jatinya. Ketika zaman Empayar Uthmaniyyah (1299-1923), istilah jati dalam bahasa berkenaan hanya mengandungi dua belas peratus (12%) daripada keseluruhan bahasa manakala beliau telah meningkatkannya menjadi lapan puluh enam peratus (86%). Justeru, pembaharuan Atatürk dalam Bahasa Turki boleh dilihat daripada segi peratusan istilah jati.

Seterusnya, pembaharuan Atatürk terhadap Bahasa Turki boleh dilihat daripada segi peratusan istilah pinjaman. Ketika zaman Empayar Uthmaniyyah (1299-1923), istilah pinjaman dalam bahasa berkenaan mengandungi lapan puluh lapan peratus (88%) daripada keseluruhan bahasa manakala beliau telah mengurangkannya menjadi empat belas peratus (14%). Justeru, pembaharuan Atatürk dalam Bahasa Turki boleh dilihat daripada segi peratusan istilah pinjaman.

Pembaharuan Atatürk terhadap Bahasa Turki boleh dilihat daripada segi asal istilah pinjaman. Ketika zaman Empayar Uthmaniyyah (1299-1923), istilah pinjaman dalam bahasa berkenaan berasal daripada Bahasa Arab dan Parsi manakala beliau telah menyerapkan bahasa berkenaan daripada bahasa Arab, Perancis, Parsi, Itali, Inggeris, Yunani, Latin, Jerman, Rusia, Sepanyol dan Armenia. Justeru, pembaharuan Atatürk dalam Bahasa Turki boleh dilihat daripada segi asal istilah pinjaman.

Akhir sekali, pembaharuan Atatürk terhadap Bahasa Turki boleh dilihat daripada segi Kebolehfahaman Bersama. Bahasa Turki pada zaman Empayar Uthmaniyyah tidak mampu difahami oleh rakyat jelata manakala penutur Turki pada hari ini mendakwa mereka mampu memahami pertuturan bahasa Kazakh, Kyrgyz, Turkmen, Uzbek dan Azeri sehingga tahap tertentu. Justeru, pembaharuan Atatürk dalam Bahasa Turki boleh dilihat daripada segi kebolehfahaman bersama.

Kesimpulannya, itu adalah pembaharuan Atatürk dalam bahasa Turki melalui “Türk Dil Kurumu (TDK)” iaitu sebuah pertubuhan yang ditubuhkan pada 12 Julai 1932 di Ankara dengan nama asalnya, “Türk Dili Tetkik Cemiyeti”. Bahasa Turki mengalami pembaharuan daripada segi jenis tulisan, arah tulisan, bentuk tulisan, peratusan istilah jati, peratusan istilah pinjaman, asal istilah pinjaman dan Kebolehfahaman Bersama. Apakah pendapat anda tentang pembaharuan berkenaan? Sila berikan maklumbalas anda kepada kami.

RUJUKAN:

To what degree are Turkic languages mutually intelligible? Retrieved July 14, 2019 from https://www.quora.com/To-what-degree-are-Turkic-languages-mutually-intelligible

Is Ottoman Turkish mutually intelligible with contemporary Turkish? Retrieved July 14, 2019 from https://www.quora.com/Is-Ottoman-Turkish-mutually-intelligible-with-contemporary-Turkish

Güncel Türkçe Sözlük. Retrieved July 14, 2019 from https://web.archive.org/web/20070321023726/http://www.tdk.gov.tr/TR/BelgeGoster.aspx?F6E10F8892433CFFAAF6AA849816B2EFB40CE59E171C629F

Persian Historiography & Geography. Retrieved July 14, 2019 from https://books.google.com/books?id=rD1vvympVtsC&pg=PA68

Turkish (Türkçe). Retrieved July 14, 2019 from https://www.omniglot.com/writing/turkish.htm

From Caliphate to Secular State: Power Struggle in the Early Turkish Republic. Retrieved July 14, 2019 from  https://books.google.com/books?id=Cw5V1c1ej_cC&pg=PA8

Carian Umum Dewan Bahasa Dan Pustaka. Retrieved July 14, 2019 from  http://prpm.dbp.gov.my/Cari1?keyword=reformasi


Ahlus Sunnah Wal Jamaah: Mazhab Pertengahan

Wasati (Pertengahan) dan Muktadil (Bersederhana) itu bukanlah maksudnya bersikap berkecuali dalam isu Akidah seolah-olah ianya tidak penting atau bersikap duduk atas pagar sehingga bertindak mencampur adukkan mazhab-mazhab Akidah kononnya atas alasan “lapang dada, rai khilaf”. Itu acah-acah Muktadil dan acah-acah Wasati namanya. Campur aduk Mazhab Fiqh yang bersifat Furu’ pun dilarang jika ianya merosakkan Syariat, apatah lagi mencampur aduk Mazhab Akidah yang bersifat Usul.

Bersikap Wasati dan Muktadil itu adalah dengan memegang secara jazam (teguh) terhadap akidah Ahlus Sunnah Wal Jamaah (ASWJ). Ini kerana hanya ASWJ lah yang konsisten dengan konsep pertengahan dan kesederhanaan sepertimana yang ditulis oleh Hujjatul Islam Imam al-Ghazali dalam kitabnya al-Iqtisad fil Iktiqad. Berikut merupakan antara contoh sifat pertengahan dan kesederhanaan ASWJ.

– BAB DOSA MANUSIA
• KHAWARIJ : Terlalu keras hingga mudah mengkafirkan orang Islam yang melakukan dosa. Bahkan, perkara yang bukanlah sebuah dosa seperti isu remeh yang bersifat Furu’ dan Khilaf pun dikatakan Bidaah, Taghut, Syirik dan Kafir juga. Lebih ekstrim lagi, Khawarij yang merupakan benih Teroris ini bertindak menghalalkan darah umat Islam untuk diperangi dan dibunuh setelah umat Islam dituduh sebagai Bidaah, Taghut, Syirik, Kafir.

• MURJIAH : Terlalu bebas hingga segala dosa yang dilakukan oleh manusia tidak boleh dihukumi, sebaliknya perlu dikembalikan (raja’) kepada Allah sahaja. Kononnya menghukum itu kerja Allah, siapalah manusia untuk mengambil alih kerja Allah, kita tak tahu isi hati pelaku dosa itu, walaupun dia buat dosa tetapi hatinya baik.

• ASWJ : Pertengahan antara Khawarij dan Murjiah. Ada perkara yang perlu dihukumi, ada perkara yang tak boleh dihukumi. Allah menurunkan Hukum Syariat untuk dilaksanakan oleh manusia. Bahkan, ada orang-orang tertentu yang diberikan hak khusus untuk melaksanakan hukuman yang bersifat perundangan di Mahkamah. Selain Mahkamah di dunia, manusia juga akan menghadapi Mahkamah di akhirat kelak. Untuk tahu apa yang boleh dan tidak boleh dihukumi serta siapa yang akan menghukumi, memerlukan pengajian khusus. Sila mengaji.

– BAB QADA’ QADAR
• QADARIYYAH : Perbuatan manusia datangnya dari manusia sendiri. Bukan Allah yang ciptakan perbuatan manusia. Barulah sempurna sifat Allah yang Maha Adil untuk menghukum manusia kerana manusia yang bertanggungjawab secara penuh terhadap segala perbuatan mereka. Qadariyyah berdalilkan Surah ar-Ra’d ayat 11, “Sesungguhnya Allah tidak akan mengubah nasib suatu kaum hingga mereka mengubah diri mereka sendiri….”

• JABARIYYAH : Perbuatan manusia datangnya dari Allah. Manusia hanya terpaksa dan berserah mengikuti takdir sahaja tanpa boleh berusaha apapun. Barulah sempurna sifat Allah yang Maha Berkuasa. Jabariyyah berdalilkan Surah as-Saffat ayat 96, “Dan Allah menciptakan kalian serta segala perbuatan kalian…”

• ASWJ : Pertengahan antara Jabariyyah dan Qadariyyah. Perlu ada Doa-Usaha-Ikhtiar-Tawakal dalam setiap perkara. Allah itu Maha Mengetahui, Maha Berkuasa dan Maha Adil. Manusia perlu berusaha secara Syariatnya walaupun pada Hakikatnya segala perkara ada dalam Qada’ Qadar Allah. Syariat dan Hakikat tidak boleh ditukar silang, tetapi perlu dihubungkan melalui Tarekat, maka barulah dapat mencapai Makrifat. Huraian terperinci mengenai bab Qada’ Qadar memerlukan pengajian yang khusus. Sila mengaji.

– BAB SIFAT ALLAH
• MUKTAZILAH : Sifat Allah dinafikan secara Qatie (Ta’thil) agar keesaan Allah itu tidak hilang dengan adanya dua unsur iaitu Dzat dan Sifat.

• MUJASIMMAH : Sifat Allah diisbatkan secara Zahir literal (Tasybih) termasuklah yang berbentuk Mutasyabihat sehingga Allah disamakan dengan makhluk seperti berwajah, bertangan, berkaki, berjari, duduk, turun, berlari dan sebagainya.

• ASWJ : Pertengahan antara Muktazilah dan Mujasimmah. Konsep Nafi dan Isbat disandingkan oleh para ulama Salaf melalui kaedah Tafwidh secara Mutlak dan Takwil secara Zhanni. Tafwidh adalah serah sepenuhnya kepada Allah tanpa dibahas langsung, tidak diterjemah dan tiada berkaifiat. Takwil adalah mencari kata seerti atau sinonim dalam seni bahasa Arab untuk memahami sesuatu ayat Mutasyabihat. Kedua-dua kaedah Tafwidh dan Takwil ulama Salaf ini kemudiannya diwarisi oleh ulama di zaman Khalaf sehingga kini. Untuk tahu secara terperinci tentang Tafwidh dan Takwil, sila mengaji.

– BAB ISU SEMASA
Masyarakat kita terperangkap dalam minda binari. Kalau kita bantah Syiah, akan dituduh Wahabi. Kalau kita bantah Wahabi, akan dituduh Syiah. Sedangkan, sebenarnya fahaman songsang bukan hanya berkisar kepada dua hitam-putih ini sahaja. Terdapat banyak lagi pecahan yang menyalahi akidah ASWJ. Kesemua akidah menyeleweng ini perlu ditolak dengan tegas.

Janganlah kerana takut kehilangan pengikut atau undi parti, kita bersikap khianat kepada ilmu sehingga menyembunyikan kebenaran. Datang Syiah, kita kata Syiah itupun benar juga. Datang Wahabi, kita kata Wahabi itu benar juga. Itu adalah ciri-ciri ulama Su’.

Adakah jika datang Khawarij, Murjiah, Qadariyyah, Jabariyyah, Muktazilah, Mujasimmah, Liberal, Plural, Sekular dan lain-lain ajaran sesat juga kita perlu bersikap “lapang dada, rai khilaf” juga? Berbeza Akidah walau dalam satu parti didiamkan, tetapi kalau berbeza parti boleh diperbalahkan walaupun sama Akidah. Begitukah? Terbalik! Akidah itu sepatutnya mengatasi parti.

Taqrib Muamalah dibenarkan, namun jangan pula Taqrib Akidah sehingga bercampur aduk antara hak dan batil. Itu akan menghilangkan sifat pertengahan ASWJ. ASWJ itu kekal ditengah secara teguh dengan prinsip-prinsipnya. Tidak terlalu berat ke kanan dan tidak terlalu berat ke kiri. La Tafrith wa la Ifrath.

Ilmu Qiraat, Hadis, Fiqh telah ada di zaman Rasulullah, namun nama-nama disiplin ilmu ini disandarkan kepada para ulama yang berkhidmat dalam ilmu tersebut seperti Hafs al-Kufi, Warsy al-Misri, al-Bukhari, Muslim, Abu Hanifah, Malik, Syafie dan Ahmad bin Hanbal. Maka begitu jugalah ilmu Akidah.

Hakikatnya Akidah Islam itu satu sahaja iaitu Akidah Rasulullah. Inilah akidah yang diikuti oleh seluruh umat Islam. Namun kemudiannya muncul firqah-firqah menyeleweng yang menyelisihi majoriti jemaah umat Islam. Firqah-firqah ini berjumlah 72 buah sepertimana yang tercatat dalam hadis.

Setiap Firqah ini memiliki namanya tersendiri, antaranya seperti yang tercatat dalam artikel ini. Setiap firqah sesat ini memiliki dalil dari al-Quran dan Hadis jua dalam membentuk fahaman mereka. Ini kerana sesuatu ajaran itu menjadi sesat bukanlah kerana mereka tidak memiliki dalil, tetapi adalah akibat mereka salah memahami dalil.

Golongan yang masih kekal dalam jemaah majoriti umat Islam dinamakanlah sebagai Ahlus Sunnah Wal Jamaah. Konsep ASWJ adalah mudah iaitu, semua umat Islam adalah ASWJ melainkan apabila seseorang itu bertindak keluar menyalahi usul akidah mazhab ASWJ. Golongan yang terkeluar dari batas usul ASWJ ini adalah sesat. Jika kesesatan mereka melepasi batas usul Islam, barulah dikatakan Kafir. ASWJ tidak bermudah-mudah dalam mengkafirkan Ahli Kiblat namun tetap tegas menolak fahaman sesat.

Nama akidah ASWJ ini disandarkan kepada dua ulama Salaf iaitu Imam Abu Hassan al-Asyaari serta Imam Abu Mansur al-Maturidi. Kedua-dua ulama Salaf ini menyusun ilmu akidah secara sistematik dan terus diwarisi oleh majoriti ulama zaman Khalaf sehingga kini. Majoriti ulama Qiraat, Tafsir, Hadis, Akidah, Fiqh, Tasawwuf, Sirah, Bahasa Arab mengikuti mazhab kedua-dua tokoh ini. Maka masyhurlah kata-kata “Apabila dikatakan Ahlus Sunnah Wal Jamaah, maka ianya adalah al-Asyairah wal Maturidiah”.


Jokowi Dinobatkan Sebagai Asian Of The Year (AOTY)

Jokowi dinobatkan sebagai “Asian of the Year” (AOTY) oleh akhbar The Straits Times di Singapura.

AOTY yang lepas termasuk Thein Sein (2012), Xi Jinping dan Abe Shinzo (2013), Narendra Modi (2014), Lee Kuan Yew (2015), Sachin dan Binny Bansal (2016), Xi Jinping (2017) dan “The First Respondents” (2018). Thein Sein bapa demokrasi Myanmar, Xi Jinping dan Abe Shinzo semua orang kenal, Lee Kuan Yew penghormatan atas kepergian, Bansal pengasas Flipkart di India, The First Respondents pasukan penyelamat gempa bumi di Sulawesi. Apa yang Jokowi buat sampai diberi kehormatan tersebut?

Ni yang Jokowi buat sepanjang 2019:

– melancarkan “Visi 2045” untuk menjadikan Indonesia sebagai ekonomi ke-5 besar dunia dengan GDP US$ 7 trilion menjelang 2045

– mengumumkan pemindahan ibu negara Indonesia ke Kalimantan Timur yang akan mengubah “center of gravity” geopolitik dan geoekonomi Indonesia

– mengumumkan pembinaan pusat angkasa lepas di Biak, Papua untuk “project” Indonesia sebagai “space power”

– memposisikan Indonesia sebagai negara “pivot” Indo-Pasifik dengan menjadi “ujung tombak” (spearheader) agenda Indo-Pasifik di ASEAN, melancarkan “ASEAN Outlook on the Indo-Pacific”

– melantik mantan seterunya Prabowo sebagai Menteri Pertahanan, sebagai langkah “reconciliation” yang menamatkan ketidakstabilan politik nasional susulan Pemilu

– membentuk kabinet yang 21 daripada 38 jawatan (55%) dipegang oleh bukan ahli politik, terutamanya portfolio Menteri Pendidikan diberi kepada CEO Gojek dengan tujuan merombak kurikulum sekolah bagi memenuhi permintaan Revolusi Industri Ke-4

– mensasarkan sektor e-dagang dengan menamakan Gojek, Tokopedia, Traveloka dan Bukalapak sebagai 4 “unicorn” startup

… dan banyak lagi.

Mungkin ada yang tak nampak apa “connection” antara semua dasar dan langkah Jokowi ni. Apa yang Jokowi buat semua ni adalah crucical untuk mempersiapkan Indonesia menjadi bukan sekadar sebuah negara maju, tetapi menjadi sebuah kuasa besar (“great power”) atau “adikuasa”.

Kena tahu Indonesia ni bumi yang melahirkan Srivijaya, Singhasari dan Majapahit. Mereka tak akan puas sekadar jadi “middle power” ala kadar.

Nak jadi adikuasa, first kena ada potensi (kalau populasi tak cukup 50 juta, luas wilayah tak cukup 500 ribu km persegi, boleh batalkan niat), kemudian kena ada “will”, dan last sekali kena ada “character”. Apa yang aku nampak, Indonesia di bawah Jokowi sudah pun memiliki ketiga-tiga faktor ni.

Sementara korang masih mampu gelak pasal Indonesia, gelak lah puas-puas. Takut lepas 10 tahun nanti, dah tak ada peluang.


Iktibar Di Sebalik Doctor Who

Bagi sesetengah orang, siri televisyen sains fiksyen Doctor Who hanya sekadar satu lagi siri televisyen sains fiksyen biasa untuk hiburan seisi keluarga. Hakikatnya, drama ini berstatus ikonik dan sudah mencecah usia 65 tahun. 12 orang diberi penghormatan mengisi peranan sebagai The Doctor dengan yang terbaru, Jodie Whittaker akan mengambil alih peranan ikonik itu dari Peter Capaldi untuk siri ke-11. Di sebalik semua ini, terdapat banyak pengajaran yang kita boleh ambil sebagai panduan dalam kehidupan seharian.

Sejarah itu tidak boleh diubah

Salah satu tema yang sentiasa diulangi dalam setiap siri atau musim Doctor Who ialah cubaan sesetengah wataknya mengubah peristiwa pahit dalam kehidupan mereka kerana motif yang berbeza-beza. Dalam kes teman Ninth Doctor dan Tenth Doctor, Rose Tyler (Billie Piper) cuba menyelamatkan nyawa bapanya Pete (Shaun Dingwall) dari dilanggar kereta yang membunuhnya ketika Rose masih kecil walaupun dilarang Ninth Doctor (Christopher Eccleston) dalam episod Father’s Day. Begitu juga cubaan Winston Churchill (Ian McNeice) mahu mempercepatkan kemenangan pihak Bersekutu semasa Perang Dunia Kedua dengan menggunakan musuh ketat The Doctor dan Time Lord, Dalek dalam episod Victory of the Daleks.

Sejarah itu penuh dengan pelbagai lipatan peristiwa pahit dan manis, suka mahupun duka. Dan suka atau tidak, ia memberi impak besar kepada manusiawi sepanjang zaman. Dan ini mendorong mereka belajar dari peristiwa-peristiwa berkenaan bukan saja untuk tidak mengulangi kesilapan lampau. Malah, ia sebenarnya memberi inspirasi kepada generasi terkemudian untuk melakar sejarah mereka sendiri.

Justeru, tindakan manusia yang cuba mengubah masa silam sebegini bukan saja bersifat mementingkan diri sendiri, malah menunjukkan kesukaran mereka menerima takdir Ilahi. Tidak ramai sedar ujian yang didatangkan Tuhan kepada kita mempunyai hikmah yang tersembunyi. Ujian Tuhan itu datang dalam pelbagai bentuk seperti kematian, kemiskinan, bencana alam dan kesenangan seperti berdasarkan firman-Nya dalam ayat 155-156, Surah Al-Baqarah, “Demi sesungguhnya! Kami akan menguji kamu dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan dari harta benda dan jiwa serta hasil tanaman. Dan berilah khabar gembira kepada orang-orang yang sabar. (Iaitu) orang-orang yang apabila mereka ditimpa oleh sesuatu kesusahan, mereka berkata: “Sesungguhnya kami adalah kepunyaan Allah dan kepada Allah jualah kami kembali.”

Tuhan menurunkan ujian kepada manusia bukan atas sebab sia-sia. Sebaliknya, ujian itu sebenarnya menempa manusia menjadi lebih baik pada masa akan datang dan seterusnya, menjadi manusia terbaik di sisi-Nya dan manusia. Atas sebab itu, mana-mana ujian yang Dia turunkan ke atas kita itu sesuai mengikut kadar beban yang ditanggung kita. Buktinya lihatlah permulaan ayat 286, Surah A-Baqarah, “Allah tidak memberati seseorang melainkan apa yang terdaya olehnya. Ia mendapat pahala kebaikan yang diusahakannya, dan ia juga menanggung dosa kejahatan yang diusahakannya.” Walau sepahit mana sesebuah peristiwa yang pernah dialami, percayalah ia sebenarnya menjadikan kita insan yang lebih baik dalam kehidupan.

Sejarah alternatif

Doctor Who sentiasa berani dengan bermain dengan sejarah alternatif terutama membabitkan plot penceritaannya. Walaupun ada sesetengah daripadanya bersifat lucu, tetapi usah pandang enteng impaknya pada sejarah. Ini kerana bila haluan atau tindakan yang dipilih berbeza dari apa yang dilakukan sekarang atau oleh generasi terdahulu, sejarah pasti akan dilihat dari sudut yang berbeza. Contoh sekiranya perjuangan menuntut kemerdekaan dilakukan bukan melalui jalan rundingan seperti yang dilakukan Tunku Abdul Rahman dan rombongannya semasa di London pada tahun 1956 tetapi perjuangan bersenjata, kos yang dibayar pastinya mahal dari segi kehilangan nyawa dan kerugian harta benda. Dan selain itu, proses pengembalian kedaulatan juga akan mengambil masa lebih lama berbanding bila menggunakan jalan damai.

Atas sebab itulah, bila melihat semua teori alternatif sejarah sama ada yang dipersembahkan dalam bentuk artikel, layar perak atau kaca televisyen, ia seharusnya membuatkan kita bersyukur dan menghargai apa yang dilakukan generasi terdahulu. Ini ditonjolkan dalam episod Turn Left yang menyiarkan satu soalan kepada penonton, apa akan berlaku sekiranya The Doctor (David Tennant) mati lemas semasa dalam proses cuba membunuh Empress of the Racnoss? Keadaan ini berlaku kepada Donna Noble (Catherine Tate) yang memilih membelok ke kanan untuk temuduga pekerjaan bersama seorang ahli perniagaan dan bukan ke kiri untuk temubual bersama syarikat H.C Clements.

Impak dari tindakan tersebut bukan saja membunuh The Doctor dalam peristiwa itu tetapi juga membawa kepada pelbagai peristiwa lain yang berjaya dihalang sepanjang siri keempat drama tersebut. Antara peristiwa yang berlaku seperti terhempasnya kapal angkasa Titanic di Istana Buckingham, kematian dua teman The Doctor Martha Jones (Freema Agyeman) dan Sarah Jane Smith (Elisabeth Sladen) dan 60 juta rakyat Amerika mati akibat plot makhluk asing Adipose. Namun, ia berjaya dicegah dari menjadi realiti hasil tindakan Donna dan bantuan rahsia Rose. Episod Turn Left ini berlaku sebelum dua episod penamat musim keempat The Stolen Earth dan Journey’s End.

Peluang mempelajari sejarah dengan cara menyeronokkan

Satu perkara menarik berkenaan Doctor Who ialah ia memberi peluang kepada penonton belajar secara santai tentang sejarah. Sejak diperkenalkan pada tahun 1963, bukan sedikit tokoh sejarah diperkenalkan kepada para penonton. Jika anda tanya tentang tokoh sejarah, sesetengah daripada mereka menjadi rakan atau musuh The Doctor seperti Churchill, Ratu Victoria dan Ratu Elizabeth I. Drama sains fiksyen ini juga tidak lokek menempatkan protagonisnya pada latar masa berbeza seperti era Rom, Viking dan Perang Dingin serta mengolah plot bersesuaian dengan latar masa tersebut. Contoh bagi episod The Fires of Pompeii, ia berlaku ketika Gunung Vesuvius memuntahkan laharnya pada 79 Masihi dan memusnahkan keseluruhan Pompeii. Malah menurut The Doctor, ia dianggap titik tetap masa dan tidak seharusnya diusik sama sekali.

Pasti ada yang mengatakan pembelajaran sebegini bersifat mengarut dan membuang masa sahaja. Hakikatnya, ia menyuntik minat dalam kalangan generasi muda untuk mengenali sejarah tanpa mengorbankan sama sekali elemen hiburan di dalamnya. Memang betul ada sesetengah masa, produksi terpaksa menggunakan lesen kreatif mereka demi memastikan plot penceritaan lancar dan memuaskan hati penonton. Tetapi itu sama sekali langsung tidak memadamkan minat orang terhadap sejarah, malah ia memarakkan lagi minat mereka pada perkara tersebut.

Jika ada merasakan perkara sebegini membuang masa, mengapa industri anime Jepun gigih memasukkan pelbagai elemen ilmu termasuk sejarah dalam setiap anime mereka? Dalam cerita One Piece misalnya, sesetengah nama musuh Monkey D. Luffy atau watak anime itu diambil dari nama lanun-lanun terkenal dari zaman silam. Antara watak berkenaan ialah Blackbeard dan Whitebeard (kedua-duanya diambil dari lanun legenda Blackbeard), Bellamy ‘The Hyena’ (Samuel Bellamy) dan Trafalgar Law (Edward Low). Dan siri televisyen DC dan CW Legends of Tomorrow yang menampilkan adiwira dan penjahat dari komik DC tidak teragak-agak menggunakan elemen sejarah dalam plot penceritaan mereka.

Ekplorasi dan perasaan ingin tahu

Sejak diperkenalkan pada tahun 1963, dua elemen yang tidak pernah berpisah dengan Doctor Who ialah semangat eksplorasi dan perasaan ingin tahu manusia pada sesuatu perkara. Tidak kira sama ada penerokaan ke angkasa lepas atau latar masa berbeza, ia sesuatu yang amat menonjol dalam drama berkenaan. Ia sebenarnya satu ingatan kepada kita tanpa kedua-duanya, bagaimana kita ingin maju ke hadapan sebagai individu tetapi juga sebagai satu tamadun amnya.

Ini kerana eksplorasi dan perasaan ingin tahu membantu manusia untuk belajar dan membuang elemen jahil dalam diri. Tanpa kedua-duanya, manusia akan tercari-cari dalam kegelapan dalam mencari panduan. Dan tanpa kedua-duanya juga, seseorang itu tidak akan berani meneroka dunia luar dan melihat dunia ciptaan-Nya yang indah itu. Atas sebab itulah, eksplorasi dan perasaan ingin tahu bukan saja membantu manusia menambah pengetahuan. Malah pada masa sama, ia turut mengubah keperibadian mereka ke arah lebih baik kerana di sebalik semua itu, tersirat pengalaman yang mematangkan dirinya menghadapi cabaran kehidupan.

Ini juga sebab mengapa Allah menggalakkan manusia saling berkenalan berdasarkan firman-Nya dalam ayat 13, Surah Al-Hujurat, “Wahai umat manusia! Sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih taqwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam Pengetahuan-Nya (akan keadaan dan amalan kamu).” Ini kerana selepas melihat perbezaan antara mereka, ia sebenarnya mendorong manusia menjadi saling memahami dan bersikap toleransi dari segi perhubungan.

Lihat sendiri transformasi teman-teman The Doctor sebelum dan selepas mengikuti pengembaraan beliau. Sebelumnya, mereka hanya orang biasa dan dunia mereka sekitar kawasan setempat sahaja. Tetapi selepas melihat dunia-dunia asing dan aneh, bertemu dengan ramai orang tanpa mengira latar belakang dan merasai pengalaman baru, pandangan dunia mereka berubah 360 darjah. Itu saja sudah cukup melihat impak eksplorasi dan perasaan ingin tahu pada manusia menjadi lebih baik dari sebelumnya.


Komunis VS Komunis: China VS Vietnam

Bila sebut saja tentang Komunis, pasti ramai dikalangan kita rakyat Malaysia yang membayangkan setiap negara-negara Komunis ini saling menyokong dan saling memerlukan. Pada pandangan kita, Komunis semuanya sama sahaja.

Baiklah, itu cerita antara negara kita, Parti Komunis Malaya yang sekadar mampu mencetuskan darurat, dan kerajaan komunis China. Bagaimana hubungan diantara negara-negara yang telah menjadi kuasa komunis dunia pula, yelah, kita sering memiliki pandangan yang skeptikal bahawa dunia Komunis ini sama sahaja kan?

Kita salah disitu, jika benar Komunis semuanya sama dan berpegang kepada satu solidariti sesama mereka, mengapa China tidak lagi mengiktiraf gerakan bersenjata Parti Komunis Malaya sebaik saja Malaysia menjalinkan hubungan diplomatik dengan Republik Rakyat China di tengah-tengah Insu*gensi Komunis di Malaysia?

Oleh kerana masyarakat kita lebih sinonim dengan komunis di China berdasarkan identiti tipikal Parti Komunis Malaya yang didominasi oleh kaum Cina, kita mulakan dengan negara Republik Rakyat China.

PER*NG DEMI MENDOMINASI BLOK KOMUNIS

Pada tahun 1979, China telah menyer*ng Vietnam kerana Vietnam telah menyer*ng Kemboja, di mana ketika itu pemerintah Kemboja disokong oleh China.

Konflik bersenjata itu berlangsung selama sebulan dan mengakibatkan puluhan ribu korb*n jiwa. Dan, walaupun tentera China ditarik kembali dari Vietnam, China tetap menganggap mereka telah meraih kemenangan.

Untuk memahami perkara ini, kita perlu berundur kembali ke masa yang jauh lebih lama dan ke jauh ke utara. China dan Rusia (Kesatuan Soviet) pada asasnya adalah dua negara yang bersekutu.

Jadi, ketika Per*ng Vietnam meletus pada tahun 1955, sudah tentulah mereka menyokong pihak Komunis di utara yang menentang pihak Kapitalis pro-Amerika di selatan. Namun, pada saat per*ng sedang berakhir pada tahun 1975, China dan Soviet saling bertengkar.

Soviet ternyata telah mengalami keletihan yang teruk akibat per*ng yang berturut-turut selama puluhan tahun, jadi mereka berhasrat untuk menjalin hubungan damai dengan blok Barat. Tetapi Mao Zedong (pemimpin China) mahu meneruskan pendekatan yang lebih agresif terhadap negara-negara kapitalis yang didakwa “merosot”, sebab itulah dia menyer*ng Taiwan dari tahun 1954 hingga 1955, dan sekali lagi pada tahun 1958.

Amerika Syarikat menghulurkan pertolongan kepada Taiwan, tetapi Kesatuan Soviet tidak mahu terlibat. Ini menimbulkan kemarahan Mao Zedong. Kemudian pada tahun 1959, Soviet secara terbuka telah memberikam sokongan moral kepada pemberontak Tibet setelah pemberontakan yang kemudiannya gagal terhadap China.

Pada tahun berikutnya, Mao dan Perdana Menteri Soviet, Nikita Kruschev saling bertengkar dan menjerit di Kongres Parti Komunis Romania. Namun, atas dasar mereka saling memerlukan, jadi mereka mengekalkan kestabilan hubungan mereka sebagai sekutu.

Kemudian datanglah Krisis Misil Cuba pada tahun 1962. Dengan tumpuan dunia terarah terhadap Cuba, China menyer*ng dan menduduki wilayah India di Aksai-Chin.  Dan apa yang dilakukan oleh Soviet? Mereka menarik peluru berpandu mereka dari Cuba dan menjual senjata kepada India.

Bagi Mao, itu adalah tindakan pengecut yang sangat melampau. Tidak cukup dengan perangai Soviet yang semakin lama semakin tunduk terhadap Amerika Syarikat itu tidak menjadi isu lagi, tetapi sekutu jenis apa yang menjual senjata kepada musuh sekutu sendiri? Hubungan China-Rusia ibarat telur dihujung tanduk.

Menjelang tahun 1969, mereka menghadapi beberapa pertemp*ran di sepanjang sempadan mereka. Menyedari hakikat bahawa dia tidak mampu menghadapi Soviet dan Amerika pada masa yang sama, Mao mula ‘cucuk jarum’ dengan Amerika. Ia berjaya. Presiden Richard Nixon mengunjungi China pada tahun 1972 dan menjalinkan semula hubungan diplomatik.

China dan Soviet kemudian terlibat dalam Per*ng Dingin sesama mereka sendiri dalam dunia Komunis. Pada tahun 1975, Vietnam dan Laos berpihak kepada Soviet, maka China pun memihak Kemboja. Mao telah meninggal dunia pada tahun 1976, tetapi Per*ng Dingin Sino-Soviet terus berlanjutan.

Vietnam dan Kemboja telah mengalami pertemp*ran sempadan sejak tahun 1975, oleh itu Vietnam memutuskan untuk mengakhirinya sama sekali. Pada 3 November 1978, mereka menandatangani perjanjian pertahanan bersama selama 25 tahun dengan Soviet, kemudian menyer*ng Kemboja pada 25 Disember. Menjelang 7 Januari 1979, mereka menawan ibu kota di Phnom Penh dan mengusir Khmer Rouge.

KONFLIK SINO-VIETNAM

Dengan Soviet di utara mereka dan Vietnam di selatan mereka, China seolah-olah terperangkap. China (semasa di bawah Deng Xiaoping) mengunjungi Amerika Syarikat pada 1 Januari dan memberitahu Presiden Jimmy Carter bahawa Vietnam perlu menyaksikan kekuatan mereka untuk membuktikan bahawa China mampu melindungi negara-negara kliennya.

Keesokan harinya, dia menyatakan kepada Moscow bahawa China sudah bersedia untuk berper*ng dengan Rusia. Untuk membuktikannya, kira-kira 300,000 orang awam China dievakuasi dari sempadan China-Soviet, sementara People’s Liberation Army of China (PLA) ditempatkan di sepanjang perbatasan itu.

Bagi membenarkan tindakannya itu, Deng mendakwa bahawa etnik Cina Han dianiaya di Kemboja dan mendakwa bahawa pendudukan Vietnam di Kepulauan Spratly adalah tidak sah kerana ia adalah wilayah milik China. Dengan ratusan ribu pasukan PLA berkumpul di sempadan China-Vietnam, satu “pencerobohan terhad” telah diisytiharkan pada 15 Februari.

Pada 17 Februari, Jeneral Xu Shiyou memerintahkan 200,000 askar menuju ke Vietnam dalam pecahan 26 divisyen dari barat ke timur. Tujuan mereka adalah untuk merampas wilayah utara Vietnam iaitu Lai Châu, Lao Cai, Hà Giang, Cao Bằng, Lạng Sơn, dan Quảng Ninh.

Tetapi pihak Vietnam sudah bersiap sedia. China telah menimbulkan kekacauan di sempadan mereka sejak Januari, maka Vietnam mengosongkan kota-kota penempatan mereka di utara dan membiarkan tentera China menceroboh, kemudian mereka akan ‘memancing’ China menggunakan kemahiran taktik temp*r gerila.

China memiliki kelebihan dari segi jumlah kekuatan, tetapi semua itu tidak membantu. Sebilangan besar kelengkapan mereka sudah usang, dan hanya sedikit sahaja tentera yang mempunyai pengalaman per*ng. Akan tetapi, ramai askar-askar Vietnam merupakan veteran per*ng dengan kelengkapan senjata dan peralatan canggih yang ditinggalkan oleh Amerika.

Rusia juga telah memberi Vietnam sejumlah 400 buah kereta kebal, 800 peluru berpandu anti-kereta kebal, 400 peluru berpandu darat ke udara, dan 20 jet pejuang (kebanyakannya digunakan untuk misi pengintaian).

Mereka juga memiliki kira-kira 5,000 ke 8,000 “penasihat ketenteraan” dari Rusia, manakala sebanyak 15 buah kapal Armada Pasifik Soviet berada di luar pantai Vietnam yang beperanan bagi tugasan menyahkod segala komunikasi pihak China.

Untuk memastikan pasukan PLA di tanah besar China tidak menyeberang secara tiba-tiba, Soviet mengerahkan tentera mereka di sepanjang sempadan Sino-Soviet dan sempadan Mongolia-China.

Bagi menghadapi sebarang kemungkinan tercetusnya pertemp*ran tambahan, China mengekalkan pasukan simpanannya di tanah besar. Di Vietnam pula, PLA cuba mengumpan People’s Army of Vietnam (VPA) berhadapan dalam pertemp*ran terbuka, tetapi Vietnam tidak akan termakan umpan.

Tentera China menghadapi pasukan militia tempatan sekitar 100,000 orang yang tertumpu pada empat lokasi:

26 divisyen ser*ngan serampang China mula bergabung menjadi kumpulan yang lebih besar, kecuali dalam pertemp*ran kereta kebal di mana mereka jarang bertembung dengan musuh mereka.

Menjelang akhir bulan Februari, VPA masih belum melancarkan sebahagian besar divisyen regular mereka, tetapi taktikal gerila VPA telah mengalahkan China. Pada awal bulan Mac, sebahagian besar pertemp*ran hanya terhad di Lao Cai, Cao Bằng, dan Lạng Sơn.

Deng Xiaoping tidak pernah berniat untuk menduduki Vietnam. Dia bermatlamat untuk:

Tetapi China tidak mencapai kemajuan dalam pencerobohan di Vietnam. Demi menyelamatkan air mukanya, Deng mendakwa bahawa PLA telah berjaya membuka laluan ke Hanoi, maka objektif mereka telah tercapai dan mereka boleh mengundurkan tenteranya.

Mereka melaksanakan pengunduran pada 6 Mac sambil memusnahkan sisa infrastruktur tempatan yang mereka temui. Bangunan, rumah, landasan kereta api, dan infrastruktur komunikasi semuanya dimusnahkan, ia telah menyebabkan kerugian besar di Vietnam utara.  Sepuluh hari kemudian, tidak ada lagi pasukan China di Vietnam.

Setelah mengusir China, Vietnam turut mengisytiharkan kemenangan. Tidak ada jumlah yang tepat mencatatkan korb*n nyawa. Dianggarkan pihak Vietnam kehilangan sekitar 26,000 hingga 60,000 orang, sementara China kehilangan antara 6,954 hingga 50,000.

Pertemp*ran China-Vietnam berlanjutan sehingga tahun 1989 ketika Vietnam akhirnya berundur sepenuhnya dari menduduki Kemboja.

Semenjak itulah, setiap kali Vietnam memikirkan tentang per*ng, mereka pasti akan terbayangkan China terlebih dahulu, kemudian barulah terbayangkan Amerika Syarikat.

RUJUKAN:


Pembunuhan Franz Ferdinand Yang Mengubah Sejarah

Korang tahu tak, pasal sorang lelaki ni mati jadi sebab berjuta-juta manusia lain terkorban. Lelaki yang dimaksudkan adalah Archduke Franz Ferdinand of Austria. Pembunuhannya menjadi punca Perang Dunia Pertama.

Dia tidak menyangka lawatannya ke Sarajevo adalah kali yang terakhir. Penduduk situ memang rebel dengan Austro-Hungarian Empire. Apatah lagi dia datang pada 28 Jun, hari peringatan pertempuran Kosovo. Lagi la geram puak pemberontak.

Pemandu berwarga Austria yang memandu kereta Franz pun tak arif dengan jalan kat kota Sarajevo. Yang lebih memburukkan, laluan yang bakal digunakan Franz dah diketahui puak pemberontak, The Black Hand.

Pelan pembunuhan disiapkan di simpang jalan. Pistol sudah diisi peluru dan bom sudah disiapkan..

Apabila kereta yang dinaiki Franz melintas ke satu simpang, sepatutnya otak lelaki tu dah berkecai. Tapi, Muhamed Mehmedbašić, yang patut menembak rasa kesian pulak dengan Sophie, isteri Ferdinand yang duduk sekali dalam kereta. Jadi dia tak batalkan niat membunuh.

Pada persimpangan kedua, lain pula nasibnya.

Nedeljko Čabrinović yang dari tadi menunggu segera membaling bom ke kereta Franz bila saja memasuki jalan. Pemandu yang melihat bom itu dengan cepat mengelak. Bom itu meletup dah mencederakan ramai pejalan kaki.

Buat masa ini, masa depan dunia masih cerah! Ferdinand masih hidup!

Akan tetapi, Franz rasa kesian dengan orang ramai dan nak pergi melawat rakyat yang tercedera di hospital. Dia menolak cadangan untuk melarikan diri dan memilih terus mendedahkan dirinya di khalayak ramai. Tanpa dia sedar, inilah keputusan terburuknya dalam hidup.

Gavrilo Princip, pembunuh yang dari tadi tak berpeluang meletakkan peluru dalam kepala Ferdinand dah mula putus asa. Dia pergi lepak mamak kat sebuah café. Di sana, jackpot!

Dia ternampak kereta Franz yang dibawa perlahan. Tanpa berlengah, Gavrilo mengeluarkan pistol dan menembak ke sasaran. Franz Ferdinand dan isterinya Sophie ditembusi peluru. Pemandu segera memecut laju.

Namun, segalanya sudah terlambat. Peristiwa berdarah ini bakal menjadi titik tolak kepada Perang Dunia Pertama


Asal Usul Perkataan Viking

Sebelum orang Viking menj4rah sebahagian Eropah, mereka adalah Norseman atau orang Norse yang tinggal di tanah Scandinavia (Finland, Sweden, dan Norway) dan mengamalkan bahasa Norse Lama, moyang kepada bahasa-bahasa Jerman Scandinavia.

Nama Norseman sebenarnya hasil dari nama ‘Northman’ (orang utara) yang di-dialek-kan oleh orang Norse sendiri pada fasa pertengahan Eropah. Apabila orang Eropah ketika itu memanggil mereka yang menetap di utara sebagai Northman, orang utara sendiri menggelar mereka sebagai Norseman.

Dalam bahasa Perancis (Frankish) Lama, nama Nortmann (Northman dalam dialek Perancis) telah di-Latin-kan kepada Normannus, kemudian nama ini banyak digunakan dalam teks-teks bahasa Latin. Nama Normannus dievolusikan lagi menjadi Normand, seterusnya kepada Norman dan Normandy. Maka, pada abad ke-10 Masihi, orang English ketika itu memanggil Norseman sebagai Norman atau Normandy.

Kembali kepada nama Viking, terdapat banyak teori berkenaan asal-usul nama ini. Pertama, Viking berasal dari kata ‘vík’, bermaksud anak sungai dan teluk kecil. Teori kedua agak popular iaitu nama Viking berasal dari nama daerah kuno di Norway ketika berlaku era penj4rahan Viking, iaitu Víkin (sebut Viken).

Namun teori kedua adalah masalahnya. Orang yang menetap di Víkin tidak memanggil komuniti mereka sebagai Viking tapi memanggil mereka sebagai Víkverir (penghuni Vík). Maka, teori kedua ini tertolak.

Dalam bilang etimologi (mengkaji asal-usul kata), Viking berasal dari kata ‘vika’ dari bahasa Norse Lama yang bermaksud jarak batu di lautan. Secara linguistik, teori ini ada betulnya kerana orang Norse dari utara dan barat Eropah kerap menggunakan kata ini untuk urusan pelayaran.

Kata Witsing atau Wīsing (dari kata vika) juga kerap digunakan oleh orang Norse dari utara dan barat Eropah ini. Dalam bahasa Norse Lama, ada dua buah kata merujuk kepada orang Norse yang berlayar: víking dan víkingr. Maksud víking adalah pelayaran laut jarak jauh menggunakan pendayung. Víkingr pula merujuk kepada mereka yang melakukan pelayaran laut tersebut.

Dari sini kita tahu bahawa kata Viking tidak bermaksud orang pelaut Eropah Utara. Ia wujud saat orang Norse mula menjinak-jinakkan lautan dan memulakan kembara berlayar mereka pada akhir abad ke-8 Masihi.

Dalam bahasa Inggeris Lama, kata wicing (sama bunyi dengan viking) pertama kali digunakan dalam puisi Anglo-Saxon bernama Widsith. Menurut orang Inggeris, wicing bermaksud lanun atau penyamun dari Scandinavia.

Terdapat teori oleh penghuni Iceland bernama Örnolfur Kristjansson, di mana ketika menyelidik Widsith, dia menyimpulkan kata Viking berasal dari ‘wicinga cynn’, bermaksud penduduk atau puak yang menetap di kota Jórvík (York).

Selain orang Inggeris, terdapat bangsa lain juga mempunyai gelaran tersendiri mereka beri kepada orang Viking ini.

Seperti kaum Jerman, mereka menggelarnya sebagai Ascomanni bermaksud mereka yang menggunakan bot diperbuat dari kayu pokok Ash. Orang Irish pula memanggil orang Viking sebagai Dubgail dan Finngail (orang asing yang gelap dan indah). Nama Dane diberi oleh puak Anglo-Saxon yang menj4rah kepulauan British. Orang Frank (Perancis) juga menggelar dengan nama Northmen.

Manakala orang Slav (kaum dari Eropah Tengah) dan Byzantine menggelar orang Viking sebagai Varangia yang bermaksud orang yang patuh akan janjinya. Dalam ketenteraan Byzantine, terdapat pertubuhan pengawal bernama Varangian Guard yang terdiri dari askar-askar Scandinavia. Pertubuhan ini wujud atas dasar hubungan dagangan baik antara Byzantine dengan kerajaan Rus’ yang mempunyai hubungan darah dengan orang Viking.

Pada tahun 844, orang Viking menj4rah kota Seville yang sebahagian dari kerajaan Umayyah Andalusia. Orang muslim Andalusia menggelarkan mereka dengan gelaran Magia atau Al-Majus kerana orang Viking ketika itu mengamalkan ajaran Zoroaster atau Majusi.

Kata Viking seterusnya berkembang dan diperkenalkan dalam bahasa Inggeris Moden pada abad ke-18 Masihi. Pada abad tersebut, maksud Viking bukan saja tertakluk kepada lanun Scandinavia dan kawasan utara Eropah lain, namun ia merujuk juga kepada budaya yang diasaskan oleh penj4rah ini dalam Era Viking mereka (akhir abad ke-8 hingga ke-11 Masihi).

Tuntasnya, kata Viking diambil menjadi rujukan kepada kebudayaan orang Norse yang menetap di luar Scandinavia.

RUJUKAN:

Brink, Stefan (2008). “Who were the Vikings?”. In Brink, Stefan; Price, Neil (eds.). The Viking World. Routledge. pp. 4–10.

Holman, Catherine (2003). Historical Dictionary of the Vikings. Scarecrow Press. p. 1
Eldar Heide (2005). “Víking – ‘rower shifting’? An etymological contribution” (PDF). Arkiv för Nordisk Filologi. 120: 41–54.

Crowcroft, Robert; Cannon, John, eds. (2015). “Viking”. The Oxford Companion to British History (2 ed.). Oxford University Press.


Sekolah-Sekolah Sihir Dalam Novel Harry Potter

Dalam konteks novel Harry Potter karya J.K Rowling, ahli sihir bukan sahaja hidup di kawasan Scotland, tetapi di serata dunia. Disebabkan hal itu, beberapa sekolah sihir utama diwujudkan dalam memberi ‘PdPc’ kepada kanak-kanak ahli sihir dan membentuk sifat baik dalam diri mereka.

Hari ini, penulis nak ceritakan serba ringkas sahaja apakah sekolah-sekolah sihir dunia Harry Potter yang wujud dan diakui sendiri J.K Rowling. Penulis tak dapat nak men ‘detail’ kan kerana bilangannya agak banyak juga.

Terdapat dua jenis sekolah. Sekolah bertaraf wilayah, bermaksud sekolah ini hanya menerima pelajar dari wilayah itu sahaja dan sekolah bertaraf benua, bermaksud sekolah yang hanya menerima pelajar dari seluruh benua, tidak kisahlah dari negara mana sekalipun, asalkan terkandung di dalam benua sama.

Hogwart School Of Witchcraft and Wizardry

Jenis: Sekolah Bertaraf Wilayah

Bagi peminat novel atau filem bersiri Harry Potter, mustahil kalian tidak pernah mempunyai minat untuk ke sana. Sebagai sebuah sekolah atau institusi sihir eksklusif yang ditonjolkan, sekolah sihir ini terletak di Scotland namun menerima pelajar yang HANYA berasal dari Great Britain dan Ireland.

Mempunyai rumah Gryffindor, Hufflepuff, Ravenclaw dan Slytherin, pengetua sekolah yang terkenal ialah Albus Percival Wulfric Brian Dumbledore. Antara graduan sekolah ini ialah Hermione Granger.

Sesiapa waktu kecil pernah tunggu mana surat Hogwart, memang tidak akan sampai sebab korang duduk di Malaysia.

Beauxbatons Academy Of Magic

Jenis: Sekolah Berataraf Wilayah

Sesiapa yang pernah menonton filem Harry Potter and Goblet Of Fire atau membaca novelnya, tentunya nama sekolah ini pernah tertera. Kalian tentunya ingat beberapa perempuan berbaju biru, masuk ke dalam dewan lalu menghayun tangan kiri dan kanan serta pada akhirnya mengeluarkan sekumpulan rerama biru. Beauxbatons terletak di France (Perancis). Selain menerima pelajar dari Perancis, mereka juga menerima pelajar dari Sepanyol, Portugal, Netherland, Luxemborg dan Belgium.

Pengetua yang paling terkenal ialah Olympe Maxime atau Madam Maxime, manakala pelajarnya yang paling popular ialah Fleur Delacour. Fleur memasuki Kejohanan Triwizard dan kalah selepas itu. Selepas kian meningkat umur, dia berkahwin dengan Bill Weasly dan dikurniakan anak perempuan bernama Victoire Weasly.

Durmstrang Institute

Jenis: Sekolah Bertaraf Wilayah

Seperti Beauxbatons, Durmstrang juga dikenali selepas filem Goblet Of Fire. Durmstrang terletak di Eropah Utara dan menerima mana-mana pelajar Eropah hinggalah ke Bulgaria. Namun, sekolah ini tidak menerima pelajar Muggle-borns. Pengetuanya yang paling ‘famous’ ialah Igor Karkaroff, seorang bekas Death Eater.

Sebenarnya, Lucius Malfoy pernah merancang untuk menghantar Draco ke sini memandangkan dia rapat dengan Igor Karkaroff. Namun, Narcissa menghalang niatnya itu kerana sekolah itu terlalu jauh.

Pelajar paling terkenal di sekolah itu ialah Viktor Krum, juga seorang Seeker untuk pasukan Quidditch Bulgaria Kebangsaan. Dia ialah idola kepada Ronald Weasly.

Ilvermorny School Of Witchcraft And Wizardry

Jenis: Sekolah Bertaraf Wilayah

Bagi peminat Porpentina Goldstein, antara watak dominan dalam siri Fantastic Beast, mereka pasti mengetahui Tina seorang pelajar Ilvermorny. Ilvermorny terletak di Amerika Utara, secara lebih tepatnya di Amerika Syarikat.

Ilvermorny mempunyai empat rumah, Thunderbird, Puckwudgie, Horned Serpent dan Wampus. Seperti Hogwart, mereka mempunyai kelas sama seperti sihir, pertahanan terhadap ilmu hitam, posyen dan seumpama dengannya.

Antara pelajar yang terkenal ialah adik beradik Goldstein. Porpentina dan Queenie. Porpentina yang kemudiannya mendirikan rumah tangga dengan Newt Scammander, protagonis dalam filem dan novel bersiri Fantastic Beast.

Castelobruxo

Jenis: Sekolah Bertaraf Benua

Castelo diambil dari perkataan castle yang bermaksud istana manakala bruxo bermaksud ahli sihir. Castelobruxo ialah sebuah sekolah bertaraf benua, yang mengambil pelajar yang berasal dari Benua Amerika Selatan. Terletak di dalam hutan hujan Amazon di Brazil, pengetua terkenal mereka ialah Benedita Dourado.

Castelobruxo setua Hogwart-bermakna ia dibina ribuan tahun terdahulu. Pengetuanya juga berhubung baik dengan Dumbledore. Subjek utama dan kebanggaan sekolah ini ialah subjek Herbalogi dan Magizoologist.

Mahoutokoro School Of Magic

Jenis: Sekolah Bertaraf Benua

Mahoutokoro ialah sekolah tertua yang dibina, lebih lama dari kesemua sekolah yang disenarai dalam artikel kali ini dan juga sebelumnya. Mahou bermaksud sihir, magis manakal tokoro yang bermaksud tempat, lokasi.

Mahoutokora seperti namanya terletak di Jepun, antara salah satu sekolah yang disertai ahli sihir di Asia (maksudnya sekolah sihir bertaraf benua). Reputasi Mahoutokoro juga sangat hebat, mencerminkan budaya Jepun yang berdisiplin, itulah yang digambarkan J.K Rowling.

Mahoutokoro konfem menang dalam setiap Kejohanan Quidditch Dunia dan salah seorang pelajarnya sudah menyertai pertandingan antarabangsa yang membolehkan pemenangnya digelar posyen master (gelaran bagi Prof. Horace Slughorn).

Uagadou School Of Magic

Jenis: Sekolah Bertaraf Benua

Uagadou ialah institusi pendidik sihir bertaraf benua dan menerima pelajar seluruh Benua Afrika. Terletak di Uganda, sekolah ini memuatkan pelajar paling ramai antara 8 sekolah sihir yang lain.

Uagadou mempunyai cara pemanggilan murid yang paling istimewa. Jikalau Hogwart menghantar burung hantu yang menghantar surat, Uagadou pula menghantar pesanan melalui mimpi. Cara ini tidak pernah dipraktikkan sekolah sihir yang lain dan dianggap eksklusif.

Uagadou mempunyai reputasi tinggi dalam subjek Astronomi, Alkimia dan Transfigurasi. Uagadou dieja “ Wag-a-doo ” . Menurut beberapa khabar angin, mungkin namanya diinspirasikan dari perkataan Ouagadou, sebuah empayar Ghana yang sekarang terletak di tenggara Mauritania dan Mali barat. Mungkin juga berasal dari Ouagadougo, ibu negara Burkina Faso.

Koldovstoretz

Jenis: Tidak diketahui

Koldovstorets tiada banyak maklumat, tetapi disahkan oleh J.K Rowling akan kesahihannya. Koldovstoretz terletak di Rusia dan terkenal dalam perlawanan Quidditch.

Ada juga beberapa sekolah sihir yang dibuat oleh andaian peminat sendiri.

Mesir – The New Alexandria School Of Enlightment

Filipina – Takipsilim School For Sorcery and Magic

Asia dan Eropah Timur – Baba Yaga University Of Magic

Kanada – Borealis Schools Of Magical Learning

Sahara – Heka School Of Ancient Magic

China – Kunlun

Greece – Omphalos School At Delphi

Asia Tenggara – Noithai Burrow For Magical Learning

Korea Selatan – Gungjeon Palace Of Witchcraft

Penulis tidak tahu Malaysia dalam skop negara mana. Kalau yang real, mungkin Mahoutokoro. Tetapi ingat, ini hanya imaginasi J.K Rowling semata-mata. Hendaklah sebagai umat Islam, dijauhkan dari kita daripada mengamalkan sihir. (Sihir pada takrifan Islam dilarang kerana mendatangkan mudhorat)

Artikel dikirimkan oleh MYpotterhead untuk The Patriots.


Istana Berdarah – Filem Melayu Lama Yang Hilang

BARISAN PELAKON

Salleh Melan – MahfuzFatimah Ahmad – Wan KendaliAhmad Sabri – MahadiSuraya Harun – Puteri SurianiAhmad Osman – PetalingUmi KalthumAhmad NisfuYemSiti Tanjong PerakAini Jasmin

RINGKASAN CERITA

Mengisahkan tentang dua orang pahlawan iaitu Mahfuz dan Mahadi yang terselamat ketika kapal mereka diserang oleh lanun. Mereka berdua terdampar di sebuah pantai dan kemudiannya bertemu dengan seorang penilik nasib. Penilik nasib itu memberitahu mereka bahawa Mahfuz akan menjadi seorang yang berkuasa di negeri tersebut. Mahadi pula akan mendapat zuriat yang terdiri daripada kalangan diraja dari zaman ke zaman walaupun dirinya hanya seorang rakyat biasa.

Mahfuz dan Mahadi kemudiannya berkahwin dengan pasangan masing-masing. Mahfuz berkahwin dengan Wan Kendali. Mahadi juga berkahwin dan mendapat seorang anak lelaki yang bernama Petaling. Isteri Mahfuz, Wan Kendali ialah seorang yang gilakan pangkat dan kuasa. Oleh kerana dia sangat percayakan tilikan si penilik nasib maka dia telah merancang untuk membunvh Sultan di negeri itu supaya Mahfuz dapat berkuasa.

Rancangan itu diketahui oleh Mahadi yang dapat mengesyakinya dari awal. Untuk memastikan rancangan keji itu tidak dihalang, Wan Kendali telah menggunakan tipu helah untuk membunvh Mahadi. Dia seterusnya membunvh Sultan dan Datuk Bendahara. Sebelum menghembuskan nafasnya yang terakhir, Mahadi telah berpesan kepada anaknya Petaling agar membawa puteri baginda Sultan, Puteri Suriani untuk mendapatkan perlindungan.

Setelah mendapat kuasa, kehidupan Mahfuz dan Wan Kendali masih tidak tenteram kerana roh Mahadi seringkali mengganggu kehidupan mereka. Wan Kendali yang telah berdosa kerana melakukan pembunvhan seringkali terganggu fikirannya. Tangannya sentiasa mengalirkan darah walaupun dicuci berkali-kali.

Mahfuz pergi bertanyakan kepada penilik nasib tentang hal itu dan beliau diberitahu bahawa tiada seorang lelaki pun yang mampu untuk membunvh Mahfuz dan Wan Kendali. Setelah membuat rancangan rapi, Petaling bersama-sama Puteri Suriani menyerang Mahfuz dan Wan Kendali. Ketika bertarung, Petaling mendapati bahawa dirinya sukar untuk membunvh Mahfuz. Namun akhirnya Mahfuz m*ti ditikam oleh Puteri Suriani.

Wan Kendali cuba melarikan diri. Namun dirinya diserang sekumpulan ular berbisa yang mengejar dan membelitnya. Akhirnya, Wan Kendali m*ti dalam keadaan yang sangat mengerikan dengan matanya terbeliak dan lidahnya terjelir panjang akibat terjatuh ke dalam gaung dan perutnya tertikam oleh batu.

KISAH DI SEBALIK TABIR

“Istana Berdarah merupakan filem Hussain Haniff yang teragung.”

Begitulah komen wartawan hiburan Bahyah Mahmood terhadap filem Istana Berdarah arahan Hussain Haniff. Menurut beliau lagi, Hussain  telah berjaya menghasilkan satu karya yang hebat serta gambaran yang sangat baik.

Filem Istana Berdarah merupakan filem yang ke-9 arahan Hussain Haniff. Di studio Cathay-Keris, Hussain mempunyai rakan-rakan sepasukan teknikal yang sekepala dengannya. Mereka inilah yang mampu melayan kerenah Hussain yang sangat cerewet serta panas baran itu dalam kerja-kerja pembikinan filem.

Menurut Yunos Alwi yang pernah menjadi pembantu jurukamera dalam kebanyakan filem-filem Hussain Haniff, hidup seharian individu yang bernama Hussain Haniff ini hanya tertumpu kepada filem, filem dan filem. Beliau sangat obses terhadap filem. Jika tidak terikat dengan jadual penggambaran, beliau gemar mengajak rakan-rakannya menonton filem-filem Hollywood serta Jepun.

Hussain Haniff dikhabarkan sangat menggilai Akira Kurosawa. Ini terbukti kerana terdapat banyak syot-syot filem Hussain seakan-akan menyerupai karya Akira Kurosawa. Hussain juga terdedah dengan pergerakan kamera dari filem-filem arahan Akira Kurosawa. Selain menonton filem, Hussain mempelajari teknik-teknik membikin filem dengan membuat perbincangan dengan rakan-rakannya tentang filem-filem yang mereka tonton. Sikap Hussain Haniff yang gemar memberontak itu dizahirkan ke dalam filem-filemnya yang penuh dengan unsur-unsur darah, kek3jaman, sadisme dan sebagainya.

Hamzah Hussin di dalam memoirnya menulis bahawa idea pembikinan Istana Berdarah terjadi selepas Hussain Haniff menonton Throne of Blood. Hussain mendapati bahawa filem itu sangat menepati citarasanya dan dia sangat suka akan visual kekejaman yang dipaparkan oleh Akira Kurosawa. Di dalam kepalanya tertanam bahawa darah itu adalah kekejaman.

Di dalam satu adegan, Fatimah Ahmad digambarkan sedang melakukan satu pembunvhan dan melihat bekas darah di tapak tangannya. Dia kemudiannya cuba membasuh bekas darah itu di kolam. Oleh kerana filem Istana Berdarah digambarkan dalam corak hitam putih, maka penggunaan cahaya dan bayang adalah sangat penting. Air yang mulanya jernih dan cerah kemudiannya bertukar menjadi gelap apabila Fatimah Ahmad mencelup tangannya yang berdarah itu.

Hussain tidak berpuas hati dengan gambar hitam putih. Dia mendesak agar adegan ini dicetak dalam corak berwarna. Hussain yang keras kemahuannya itu mengancam tidak akan menyunting filem itu dan tidak mahu namanya dikreditkan sebagai pengarah. Setelah berbincang dengan pihak pengurusan studio Cathay-Keris, akhirnya permintaan Hussain itu diluluskan. Babak tersebut kemudiannya diwarnakan dengan teknik hand coloring di mana setiap bingkai diwarnakan dengan menggunakan berus yang sangat halus.

Filem ini telah mendapat sambutan yang sangat menggalakkan. Sebaik sahaja Hussain Haniff selesai dengan penggambaran filem ini, beliau dilaporkan sedang sibuk menyiapkan sebuah skrip filem yang berjudul Tun Perak. Dalam masa yang sama juga, Hussain Haniff turut membikin dua buah filem bercorak social drama yang berlatarkan zaman moden yang berjudul Chinta Kaseh Sayang (1965) dan Jiran Sekampong (1966). Walau bagaimanapun, Hussain Haniff tidak sempat untuk menyelenggarakan filem Tun Perak kerana beliau meninggal dunia pada 4 April 1966 dalam usia 32 tahun.

10 FAKTA MENGENAI FILEM ISTANA BERDARAH

1. Filem arahan Hussain Haniff yang ke-9.

2. Memulakan tayangannya pada 3 Februari 1965 (Hari Raya Pertama) secara serentak di sembilan buah pawagam di Malaysia, Singapura dan Brunei. Pawagam-pawagam tersebut ialah Garrick (Singapura), Coliseum (Kuala Lumpur), Star (Pulau Pinang), Cathay (Melaka), Cathay (Alor Setar), Cathay (Kuala Terengganu), Rani dan Meena (Kota Bharu), Cathay (Sibu) dan Marina (Seria).

3. Merupakan adaptasi daripada karya agung William Shakespeare – “Macbeth”.

4. Inilah satu-satunya filem arahan Hussain Haniff yang dipercayai telah hilang atau pupus.

5. Watak Puteri Suriani pada awalnya diberi kepada Mona Zaiton, namun di saat akhir ia diserahkan kepada Suraya Harun.

6. Pegawai Penerangan Cathay-Keris, Hamzah Hussin telah menjemput sasterawan-sasterawan tempatan untuk menonton preview filem ini.

7. Wakil dari syarikat Cinerama, Howard G. Minsky yang menonton tayangan khas bersama Tom Hodge, Hussain Haniff, Fatimah Ahmad dan pelakon-pelakon lain telah menyatakan kekagumannya dengan kualiti filem ini.

8. Wartawan hiburan Bahyah Mahmood (BAM) juga berpendapat bahawa filem ini merupakan filem Hussain Haniff yang teragung.

9. Pengarah terkenal dari Jepun, Akira Kurosawa mengadaptasi karya “Macbeth” ini melalui filemnya, Throne of Blood pada tahun 1957. Filem ini menjadi salah satu filem kegemaran Hussain Haniff.

10. Hussain Haniff sanggup memanjat pokok dan membawa perahu unit penggambarannya ke tengah laut Selat Melaka untuk mengambil syot kapal karam yang tidak menampakkan daratan.

RUJUKAN:


Falsafah Dan Pendirian Seni Lakon Nordin Ahmad

Sejak kebelakangan ini ramai masyarakat khususnya peminat filem dan drama Melayu mengkritik dan memberi pandangan tentang lakonan pelakon sekarang kebanyakkan tidak ada seni apabila diterjemahkan di kaca televisyen dan layar perak. Ada juga yang beranggapan pelakon dewasa ini hanya sekadar menjual wajah yang cantik dan tampan tetapi pengisian dan ilmu lakonannya kosong. Disini admin ingin berkongsi satu kisah tentang seorang pelakon yang sangat hebat lakonannya di era kegemilangan filem Melayu klasik. Mungkin dengan adanya perkongsian kisah ini pelakon sekarang boleh menjadikannya sebagai satu iktibar dan panduan untuk lebih mendalami ilmu seni lakon, dan dalam masa yang sama menjadikan ianya sebagai satu sumber rujukan dan inspirasi untuk terus maju di dalam bidang lakonan.

Sekitar tahun 1964 telah di adakan bengkel seni lakon bersama seniman dan pengarah Nordin Ahmad. Bengkel itu telah di adakan di dewan studio Cathay-Keris anjuran beberapa gabungan majalah hiburan dan telah dihadiri oleh bakat-bakat baru yang ingin menempa nama sebagai pelakon. Bengkel itu terbahagi kepada beberapa sessi. Antara sessi yang paling menarik adalah sessi soal jawab bersama Nordin Ahmad. Juru acara sessi soal jawab itu ialah A.K YURI seorang wartwan dari majalah hiburan.

Ada yang bertanyakan kepada Nordin Ahmad adakah penting seseorang pelakon itu menjalani screen test terlebih dahulu. Dengan nada serius Nordin Ahmad menjawab, “screen test perlulah dikenakan”. Nordin Ahmad menyambung bicara, “tetapi cara screen test itu dijalankan hendaklah dengan cara yang betul. Bukan dengan hanya memberi setiap calon itu dialog dan suruh mereka bercakap, itu bukan screen test namanya. Cara yang saya lakukan kebiasaanya adalah dengan memberi masa dan kesempatan kepada setiap calon yang ingin menghadapi screen test. Ianya tidak boleh dilakukan dengan cara yang terburu-buru. Setiap calon yang bakal menghadapi screen test perlu menghindari 3 perkara ini iaitu PERASAAN TAKUT, RASA MALU dan DARAH GEMURUH. Jika 3 perkara ini ada kepada setiap calon yang menghadapi screen test, maka jawapannya, KAKU!.”

“Saya kongsikan pengalaman saya sebagai seorang pelakon yang sudah lama bergelumang dalam dunia seni lakon. Saya boleh menangkap setiap karektor seseorang yang hadir dalam screen test yang saya kendalikan. Dari bahasa tubuhnya, cara dia menjawab soalan saya, bercakap, duduk, berjalan dan sebagainya saya boleh menentukan adakan dia layak untuk menghadapi screen test. Jikalau seseorang calon itu layak pada pandangan saya barulah saya memberi dialog dan petunjuk kepadanya untuk dia menghadapi screen test. Tetapi sebelum seseorang calon itu dibawa berhadapan dengan kamera, kita perlu memberi calon itu kebebasan bergaul dengan para anggota studio supaya calon itu sebati dengan masyarakat filem di dalam studio. Jika semua itu sudah memuaskan hati saya barulah screen test itu boleh dijalankan, itu pun dengan cara silent shot sahaja.”

Di akhir sessi bengkel tersebut, Nordin Ahmad telah ditanya oleh seorang peserta yang hadir, siapakah guru seni lakon beliau sehingga membuatkan lakonan beliau sangat hebat dan berkarisma. Dengan tenang Nordin Ahmad menjawab “CERMIN”, “Ya, cermin adalah guru saya. Sebelum setiap pelakon beraksi di hadapan kamera mereka hendaklah berlagak di hadapan cermin terlebih dahulu. Cermin adalah satu latihan yang bagus kepada setiap pelakon yang menginginkan lakonan yang penuh dengan kejiwaan dan penghayatan. Nordin Ahmad berkata hanya cermin sahaja satu latihan yang bagus dilakukan berseorangan tanpa guru.”

Akhir kata dari Nordin Ahmad kepada para peserta yang hadir dengan memesan supaya rajin-rajinlah belajar dan bertanya kepada pelakon-pelakon yang telah lama berkecimpung dalam dunia seni lakon. Jika ingin menjadi pengarah filem belajar dengan P.RAMLEE, HUSSAIN HANIFF dan JAMIL SULONG. Jika ingin menjadi hero belajar dengan JINS SHAMSUDIN dan AHMAD MAHMOOD. Jika ingin jadi pelawak belajar dengan A.R TOMPEL dan S.SHAMSUDIN. Jika ingin jadi penjahat dalam filem belajar dengan MAHMUD JUN dan SALLEH KAMIL.

Untuk pengetahuan anda, Nordin Ahmad adalah seorang pelakon yang cerewet. Nordin Ahmad beraggapan skrip bukanlah hanya skrip semata-mata tetapi ianya adalah salah satu naskah yang perlu diterjemahkan dengan jiwa yang sangat mendalam. Satu kisah yang dikongsikan oleh penolong pengarah S.Sudarmadji mengenai Nordin Ahmad semasa berlakon di dalam filem SEMERAH PADI.

Sebulan sebelum melakukan penggambaran filem SEMERAH PADI, Nordin Ahmad telah diberikan skrip oleh S.Sudarmadji. P.RAMLEE juga sudah memaklumkan kepada Nordin Ahmad supaya meneliti skrip tersebut. Dalam tempoh sebulan itu Nordin Ahmad dikatakan tidak keluar dari rumah kecuali jika beliau ada terlibat dengan penggambaran filem lain. Nordin Ahmad juga tidak kelihatan bersama rakan-rakan pelakon lain di warung kopi apabila selesai penggambaran. Nordin Ahmad dikatakan telah membuat ulangkaji skrip tersebut dengan penuh teliti semenjak hari pertama beliau menerimanya. Apabila tiba hari pertama penggambaran filem SEMERAH PADI dilakukan, Nordin Ahmad telah mengejutkan semua pelakon dan krew yang terlibat di dalam filem itu apabila datang ke lokasi tanpa membawa skrip. Menurut S.Sudarmadji lagi, sepanjang penggambaran filem itu sekali pun Nordin Ahmad tidak merujuk kepada skrip sebagai rujukan. Ini kerana beliau telah dapat menghafal dan menguasai keseluruhan isi kandungan skrip tersebut. Malah, Nordin Ahmad hanya menurut arahan dari pengarah dan penolong pengarah sahaja.

Begitu juga yang beliau lakukan semasa beliau di Cathay-Keris. Menurut pengarah M.Amin, Nordin Ahmad sangat lambat ingin memulakan penggambaran jikalau beliau masih belum berpuashati dengan reheasal. Nordin Ahmad juga dikatakan akan pergi berjumpa dengan penulis skrip tersebut jikalau ada yang beliau tidak faham dengan apa yang dimaksudkan di dalam sesebuah skrip. Nordin Ahmad sangat taat pada skrip dan sangat teliti dengan hubungkait setiap watak dengan satu watak yang lain. Boleh dikatakan semua pengarah yang pernah bekerja dengannya telah faham dengan peragainya.

Menurut seniwati Latifah Omar, Nordin Ahmad jarang bergaul dengan pelakon wanita yang sering digandingankan dengannya di lokasi penggambaran termasuk dirinya sendiri. Jikalau kita lihat di dalam filem lakonan beliau ternyata banyak babak-babak romantik yang ditampilkan bersama dengan pelakon wanita yang digandingkan, tetapi selepas selesai penggambaran beliau akan membawa haluan masing-masing dan babak romantik itu akan terhenti apabila selesai pengarah menyebut “cut!”. Nordin Ahmad juga dikatakan tidak akan singgah kemana-mana apabila selesai penggambaran dan terus pulang ke rumah. Sebab itu Nordin Ahmad boleh disifatkan sebagai pelakon atau hero filem Melayu di zaman itu yang tiada gossip dengan pelakon wanita.

Seniwati Salmah Ibrahim, isteri kepada Nordin Ahmad pernah bercerita kepada penulis perihal Nordin Ahmad semasa di rumah. Semasa di rumah ketika Nordin Ahmad sedang tekun mengadap skrip ataupun kerja menyelenggarakan skrip beliau tidak suka diganggu. Malahan menurut Salmah Ibrahim, suaminya itu tidak akan melayan sesiapa sahaja tetamu yang datang ke rumahnya jikalau beliau sedang tekun mengadap kerja kecuali jika ada perkara yang mustahak.

Itulah seniman yang bernama Nordin Ahmad. Beliau tidak mengaggap skrip hanya sebagai kertas putih yang bertulis tetapi ianya adalah seperti satu benda yang hidup untuk diterjemahkan.

Sumber :

Allahyarham S.Sudarmadji

Allahyarham M. Amin

Allahyarham Latifah Omar

Allahyarham Salmah Ibrahim

Allahyarham Aimi Jaar

Dato’ Ahmad Fauzee

Kelab Filem & Muzik Melayu Klasik